text:
Kristnir páskasiðir eru ein samanrenning av ymsum siðum úr ymsum londum. Í heidnari tíð var ein hátíð hildin um sama mundið, sum vit halda páskir í dag. Tey frøddust um, at veturin var av, og at nú vóru ljósari tíðir fyri durum.
Í Føroyum er vanligt at rulla egg annan páskadag. At rulla páskaregg er gamal útlendskur siður, ið leingi hevur verið kendur her á landi. Eggið er súmbol uppá ávøkstur, vár og lív. Í gomlum døgum var eisini vanligt, at fólk ikki ótu egg og kjøt í føstu, so eggið kom uttan iva væl við á páskum.
Rulla egg
Tú kanst rulla egg sum vanligt, men til ber eisini at gera hetta til eitt spæl, har tú skalt raka eggið hjá hinum. Um tú rakar eitt egg hjá mótpartinum, so eigur tú tað.
Eisini ber til at kappast fyri at vita, hvat egg rullar longst.
Eggjarenning
Hvør luttakari fær eitt hartkókað egg og eina spísiskeið at halda eggið í. So ræður um at verða fyrstur at renna eitt ávíst strekki uttan at missa eggið.
Tað ber til at gera hetta spæl torførari, við at næmingarnir skulu halda skaftið á skeiðini í munninum við egginum í. Tá kann tað verða stuttligt, um eggið ikki er kókað.
Sterkasta eggið
Luttakararnir fáa eitt hartkókað egg hvør. Nú skulu tveir luttakarar stoyta endarnar á eggunum ímóti hvør øðrum. Fyrst tann spíska og síðan tann runda endan á egginum. Tann, sum brýtur eggið hjá hinum, hevur vunnið.
Skattaveiða
Nógv egg verða goymd í urtagarðinum, heima, í skúlastovuni ella aðrastaðni. Tann, ið finnur flest egg, hevur vunnið.
At blása fjøður
Tvey og tvey spæla saman. Tey fáa ein fjøður og tá spællið byrjar verða fjarðarnar kastaðir upp í loft. Tað ræður um at megna at halda fjøðurin so leingi uppi í luftini sum gjørligt.
Tá ið fjøðurin dettur á gólvið/jørðina, er parið farið úr spælinum. Parið, ið klárar at halda fjøðurin uppi longst, hevur vunnið.
At halda páskir snýr seg eisini um fyrireiking, har vit kunnu prýða heim ella skúlastovu okkara. Tey flestu nýta gular og grønar litir. Hesir minna á páskirnar og várið.
Páskaregg, høsnarungar, haruungar og páskablómur eru kendar ímyndir, sum verða nýttar sum prýði á páskum. Niðanfyri eru tvey dømi um páskaprýði.
Vegleiðing - páskalomb
1. Tekna ein sirkul á kartong – Eg havi brúkt eina klisturrullu at tekna eftir. Tekna ein minni sirkul inní. Tekna eftir innara sirklinum á klisturrulluni.
2. Tekna og klipp tvey seyðarhøvd í svørtum kartongi. Tekna eygu á við Posca-tussj.
3. Vind eitt lítið noða av tógvi og snara tráðin rundan um sirkulin. Tá ið sirkulin er fjaldur av tógnum, límar tú endan fastan. Nú er kroppurin liðugur. 4. Klipp 7-8 træðrir, 2 - 3 cm hvør - og bind ein tráð um miðjuna. Hetta er frunturin. Líma fruntin á annað seyðarhøvdið.
5. Ger eina lykkju at heingja upp við. Tú fært hana fasta við at brúka eina nál og taka innundir nakrar lykkjur rundan um sirkulin.
6. Líma seyðarhøvdini á kroppin. Eitt hvørjumegin.
Fleiri ímyndir eru knýttar at páskunum, t.d. lambið, páskaliljan, krossurin og eggið. Ein ímynd er ikki tengd at máli, bókstavum ella skrivaða orðinum. Uttan at duga at lesa, kunnu børn skilja, hvat ímyndin sigur. T.d. er krossurin ímyndin av kristnu trúnni, á vatnkrananum er blátt kalt og reytt heitt, ein kringla er bakarí og ferðsluskelti eru eisini ímyndir.
Páskaliljan er ein kend páskaímynd. Hetta er m.a. N.F.S. Gruntvig fyri at takka, sum í 1817 skrivaði eina yrking við 21 ørindum um hendingarnar á páskum. Yrkingin varð skrivað í eg-persóni, og verður tulkað sum ein ævisøga hjá Gruntvig sjálvum. Fyrsta ørindi byrjar soleiðis:
Siig mig, Blomst! hvad vilst du her? / Bonde-Blomst fra Landsby-Have …
Fyri 200 árum síðan var páskaliljan ikki so høg og vøkur sum tann páskaliljan, Narcissus Pseudonarcissus, vit kenna í dag. Hon var lágvaksin, og vaks sum ókrút ymsastaðni í donsku náttúruni. Tað betra slagið í Keypmannahavn helt lítið um klombruta bygdayrkjaran, Gruntvig, og tað er hetta, Gruntvig hugleiddi um í hesari yrkingini.
Í 1837 varð yrkingin stytt niður í 15 ørindi og endurútgivin. Yrkingin kom við í donsku sálmabókina í 1953. Tá var hon bara 6 ørindi.
Hesi 6 ørindini hevur Axel Torgarð so týtt til føroyskt í 1960, og sálmurin er nr. 211 í føroysku sálmabókini.


c: text/html

text:
Allan Tausen yvirraskaði meg jaliga við síni fyrstu soloútgávu “Unknown”, ein útgáva, ið er bygdaslig uppá tann feita mátan.
Allan hevur verið tónleikari í nógvum samanhangum, m.a. sum trummari í Marigold, gittarleikari hjá Høgna Lisberg og sum bassleikari hjá Marius, men nú stendur hann á egnum beinum, og tað ger hann sera væl.
Fløgan fekk 5 av 6 stjørnum, tí hon er knasandi góð.
Hoyr ummælið av Unknown hjá Allan Tausen her
Mánadagin var eg í Brunsj, har er ummældi framúr góðu konsertina hjá Eivør og Ginman After Dark. Feitt at hoyra og síggja Eivør í einum so feitum samstarvi. Yvir 200 fólk vóru komin saman í Mentanarhúsinum í Fuglafirði, og tað var so framúr, at tey fingu 5 av 6 stjørnum.
Fløgan Blue Buzz hjá Una Debess verður eisini ummæld og fær 2 av 6 stjørnum.
Hoyr ummælini her
Hetta eru filmklipp av framførslu hjá Eivør og Ginman After Dark, absolutt vert at lurta og hyggja at.
Rættiliga fitt av fólki var komið saman, tá Flemming og bólkur hansara í gjárkvøldið bjóðaðu til konsert í Miðlahúsinum í Vágsbotni.
Tá Flemming og bólkurin hansara í gjárkvøldið skipaðu fyri tiltakið í Miðlahúsinum, var talan um meira enn bert eina vanliga konsert. Tiltakið var eitt bland av film- og myndaframvísing hjá Flemmingi, tónleiki og frásøgnum, serliga frásøgnum um lívið hjá Flemmingi millum Achéindianararnar.
Tónleikurin er rættiliga føroyskur í tí. Hetta eyðkenda slagið av bygdasligum blandi av blús, kontri og fólka rokki, sum veruliga rakar føroysku fólkasálina mitt í hjarta. Tó skal sigast, at hesin tónleikur vanliga ikki altíð hevur so góðar treytir. Ofta er hann illa spældur og sungin, men við einum bólki við nøkrum av okkara bestu tónleikarum, gav Flemming hesum tónleikinum veingir og skapti eina serliga, hugnaliga og fyrst og fremst erliga tónleikaløtu.
Fólk tyktist at hugna sær, og hølini vóru á tremur við hugna hesa løtuna. Við sær hevði Flemming tónleikararnir, ið eisini eru á fløguni hjá honum. M.a. sonin og gittarúrmælingin Benjamin Petersen. Á trummum var Brandur Jacobsen, á bassi Arnold Ludvig, á trompet Ólavur Olsen og á tangentum Gunnar Guttesen. Eisini vóru tveir gestatónleikarar, ið fóru á pallin í summum løgum. Regin Jacobsen á harmoniku og frálíka Guðrið Hansen, ið sang saman við Flemming. Røddin hjá Guðrið var sum vant ein sonn frægd at hoyra.
Tónleikurin, ið tey spældu var løgini av fløguni hjá Flemming, Knúsandi Løgur. Hetta er eitt sindur hilla-di-hey, men nakað av tí besta hilla-di-heynum, ið er gjørt í Føroyum.

robotstxt: allowed

filter: keep


text:
Bussleiðin
Bussleiðin í Sunda kommunu hevur koyrt síðani 2. januar 2017. Býráðið hevur samtykt, eftir at hava eftirmett bussleiðina, at gera broytingar í ferðaætlanini og síðani at lata Bussleiðina koyra í 2018 eisini.
Bussurin tekur 18 ferðandi og koyrir allar gerandisdagar. Bussleiðin er ein ókeypis borgaratænasta.
Ferðaætlan og yvirlit yvir busssteðgistøðini sæst í faldaranum, sum er borin í hvørt hús um ársskiftið 2017/2018. Nýggja ferðaætlanin er eisini tøk her.
Rís og rós um bussleiðina og ferðaætlanina kunnu sendast til sunda@sunda.fo.


text:
Hergerð Joensen farin úr Føroyagrunninum
Fyrrverandi býráðslimurin fyri Tjóðveldi, harmast politiska orðaskifti um fiskivinnupolitikkin. Føroyagrunnurin hevur valt nýggja nevnd og Hergerð Joensen, sum hevur sitið í nevndini í 28 ár er farin úr nevndini og Hilmar Danielsen er valdur í staðin.
Mynd: Dávur Winther
Nýggja nevndin í Føroyagrunninum frá 1971 er nú manna soleiðis:
Jóhanna á Bergi, Jóhan Andrias Reyðberg, Annika Sølvará og Hilmar Danielsen
Hergerð fegnast um gongdina.
Hergerð Joensen hevur verið sera aktiv í lokalssamfelagnum seinastu mongu árini.
Hon sæt í 36 ár í nevndini í Klaksvíkar Arbeiðskvinnafelag umframt at hon hevur verið sera politisk aktiv í Tjóðveldi har hon m.a. umboðaði Tjóðveldi í Klaksvíkar Býráð tvey valskeið.
- Tá eg kom inn í nevndina í Føroyagrunninum í 1990 var støðan sera álvarsom. Sólbjørn Jacobsen, fyrrverandi stjóri á Føroya Tele,, Anskar Hansen, Jógvan Isaksen sótu í nevndini tá eg kom inn í nevndina og vit áttu 1.470.000 kr. í grunninum. Skuldin var 150 mió. kr. og alt var við at steðga upp.
- Vit høvdu tveir trolarar, sum vóru til fiskiskap og vóru væl á veg at fáa fulla last. Norrmenn, sum fíggjaðu trolararnar, gjørdu greitt, at um ikki ein fíggjarlig loysn var funnin áðrenn trolararnir vóru fullastaðir og fóru at sigla heim, komu teir ikki aftur til Føroyar, men sigldu beinleiðis í norska havn at avreiða. Frestin vit fingi var til 1. Januar 1993.
- Tulesen var stjóri í JFK og bankarnir høvdu álit á honum, og tí var gjørd ein roynd at finna eina loysn. Men tað vóru ikki nógv, sum væntaðu at ein loysn fekst tí vit megnaðu ikki at reisa meira enn 1% í eginogn.
- Ímóti øllum forvantningum megnaðu vit at finna eina loysn, og sum eg seinri skilti, so var tað sera trupult at selja skip um júst hesa tíðina, so tað hevur kanska eisini viðvirka til at vit kundu halda fram.
- Tað gekk tíbetur væl og vit megnaðu skjótt at rinda skuldina í bátunum niður.
Stundin komin at leggja frá sær
Hergerð Joensen, sigur at á jólum verður hin 70 ár og tí er hon komin til tað niðurstøðu at nu er tíðin komin at seta ferðina niður.
- Eg fór úr nevndini í Klaksvíkar Arbeiðskvinnufelag á seinasta aðalfundinum eftir at hava sitið í nevndini í 36 ár. Eg eri enn á skrivstovuni hjá arbeiðskvinnufelagnum, og sitið enn í nevndini fyri Kósavirkið, men eg vanti ikki at tað verður leingi afturat.
Harmast fiskivinnupolitisku gongdina
Hergerð Joensen, sigur at hon harmast um at politiska orðaskifti viðvíkjandi fiskivinnulógávuni.
- Hóast man kann taka undir við onkrum av tí, sum sagt verður haldi eg at orðaskiftið er rættiliga langt úti.
- Vit í norðoyggjum eru hart rakt av fiskivinnu politikkinum. Eg fegnist um at tað hevur eydnast okkum at gera stórar íløgur í Kósina, men tað nyttar einki um vit ikki fáa nokk av fiski til virkið.
Føroyagrunnurin eigur í dag 1/3 av JFK umframt at grunnurin eigur í øðrum feløgum.


text:
Hotel Hafnia hevur júst reist tríggjar lítlar smáttur, sum liggja væl fjaldar mitt í Havnini. Smátturnar eru bygdar eftir gomlum føroyskum byggisniði við sprossavindeygum og flagtekju. Onga aðrastaðnis í Føroyum finst heimligari hugni.
Bílegg smáttu
Við Ánna
Niðasta hædd: Durur, baðirúm og tekøkur við tveymanssovisofu
Loftshædd: Rúm við fýra seingjum
Klávusarstova
Niðasta hædd: Durur, baðirúm, tekøkur við tveimum koyggjum, borðkróki og sofasett
Loftshædd: Tvey tveymanskømur og trappurúm við tveymanssovisofu
Skálahús
Niðasta hædd: Baðirúm, tekøkur, tveymanskamar við tveymanssovisofu
Loftshædd: Tvær tveymanssengur
Smátturnar eru ikki egnað rørslutarnaðum.


text:
Bill Mc. Leod Jacobsen
Tíverri koma úrslitini í fyrstu røð
At vera venjari hjá einum fótbóltsliði er at fáa sum mest burtur úr tí tilfeingi tú hevur – at eggja leikarunum til at geva sítt besta og at hjálpa teimum til at blíva betri.
Bill Mc. Leod Jacobsen er ein av royndu fótbóltsvenjarunum í Føroyum. Umframt at vera venjari hjá besta mansliðnum hjá B68 á Toftum – ársins venjari í 2009, er hann eisini annar av venjarunum hjá framburðarríka U21-landsliðnum.
– Sum fótbóltsvenjari á hægsta støði kemur tú ofta í eina tvístøðu, tí tað er úrslitini sum telja mest av øllum. Tað at B68 fær stig í Vodafonedeildini kemur framum menningina hjá tí einstaka leikaranum – tíverri, soleiðis er tað bara. Tí er tað munur á at vera venjari á hægsta støði og so at vera ungdómsvenjari, har denturin í størri mun eigur at vera lagdur á menningina av einstaklinginum, greiðir Bill Mc. Leod frá.
– Tá pengar koma upp í leikin, verður venjarin noyddur til at taka liðið og úrslitini hjá liðnum framum, so mugu einstaklingarnir tillagast hareftir, skilt á tann hátt, at um ein persónur er orsøk til at tað kemur ójavnvág á liðið, so má venjarin viga um tað er liðið, ið skal laga seg til tann eina persónin, ella at viðkomandi skal skiftast út við ein annan. Tá er tað seinna oftani tann rætta loysnin.
Tað er ein javnvág á eggini at vera venjari. Men sambært Bill Mc. Leod er tað sjálvandi ikki so, at øll knep verða brúkt fyri at vinna.
– Sum venjari mást tú vera trygd fyri, at heilsan hjá leikara ikki verður offrað til frama fyri úrslitini. Eg havi aldri verið nærhendis doping, og kenni tí ikki til slíkt í føroyskum fótbólti. Men sjálvandi skal tað ikki góðtakast. Eg eri eisini ímóti at ítróttafólk taka pínulinnandi heilivág fyri at kunna spæla. Her er man ofta undir trýsti frá leikarunum sjálvum, sum vil sleppa at spæla. Men sum venjari eigur ein at duga at síggja longur fram enn til tann komandi dystin.
Tá tað kemur til tað, ið verður sagt við síðulinjuna og eftir dyst, og kanska ikki burdi verið sagt, hava tey rættiliga greiðar linjur í B68.
– Vit hava ein talsmann, ið úttalar seg til fjølmiðlarnar. Vit ynskja ikki, at umdømi hjá ungum leikarum verður skalað orsaka av onkrum teir kunnu finna upp á at siga í sinnisrørslu eftir ein dyst, til dømis. Undir dysti er tað eisini bara eg, ið sleppi at gera viðmerkingar til dómaran. Leikararnir hava fingið boð um at góðtaka og virða avgerðirnar hjá dómaranum. At teir so ikki altíð gera tað, er so ein onnur søk, sum vit mugu arbeiða við.
– Eg havi arbeitt miðvíst við mær sjálvum seinastu árini – royni at læra meg at tiga og heldur seta meg niður á beinkin enn at rópa tað, ið eg kanska kundi hugsa mær eftir til dømis dómaranum, um eg haldi, at okkara lið hevur verið fyri órættvísi. Sum venjari geri eg mær ómak við at fyrireika meg og liðið sum best til dystirnar. Tá eg so møti onkrum, ið ikki ger sær ómak, kenni eg meg órættvíst viðfarnan, og kann gerast firtin.
– Sum venjarar og ítróttafyrimyndir mugu vit taka atlit til, at tað eru børn og ung kring vøllin, ið hoyra okkum. Venjarin skal tí vera tilvitaður um hvat orðaval hann brúkar í dysti og venjing, tí tað vil altíð vera onkur, ið kann hoyra tað, ið verður sagt.
Sum venjari í bestu fótbóltsdeildini upplivir Bill eisini ein ávísan óvilja móti fremmandum fólki.
– Útlendingar, sum koma til Føroya at spæla bólt, mugu vera betri enn miðal fyri at blíva virdir sum leikarar, annars verða teir sæddir sum nakrir, ið taka plássið frá føroyingunum. Í B68 hava vit tveir afrikanar, men fyri báðar er galdandi, at teir teljast millum allar bestu bóltspælararnar í Vodafonedeildini, og tí verða teir respekteraðir.
– Men vit uppliva eisini rasistisk tilróp, og tað eigur at revsast, tí slíkt skal ikki góðtakast á leikvøllinum. Hinvegin skulu vit eisini vara okkum fyri, at tey øðrvísi littu fáa fyrimunir vegna sín húðarlit. Tað skal heldur ikki henda, tí tað er eisini rasisma av onkrum slag, um ein myrkur leikari kann brúka sín húðarlit fyri at skapa sær fyrimunir hjá dómaranum, sigur Bill Mc. Leod Jacobsen.


text:
Várframsýningin 2018 letur upp í Listasavni Føroya fríggjadagin 6. apríl kl. 16.
Vónbjørt Vang, rithøvundur, setur framsýningina.
Tað er felagið Føroysk Myndlistafólk, ið skipar fyri Várframsýningini.
14 listafólk luttaka í ár. Tey eru: Alda Mohr Eyðunardóttir, Anna Kathrina Højgaard, Astri Luihn, Bjarni Mohr, Bjørg Jacobsen, Dan Helgi í Gong, Jana Jónhardsdóttir, Jóhan Martin Christiansen, Maria Smith, Nicolina Højgaard, Pernille Mejslov, Vagnur Dam, Vígdis Petersen og Zacharias Heinesen.
Ì ár sita Jón Sonni Jensen, Annika Gregoriussen og Randi Samsonsen í úrvalsvendini.
Framsýningin verður at síggja á Listasavni Føroya frá 6. til 29. apríl 2018.
Opið er týsdag - sunnudag frá kl. 13:00 til kl. 16:00
(Mánadag er stongt)


text:
Open Access stytti munandi um útgávutíðina av støddfrøðigrein
Dan Klein --- 12.10.2018 - 07:45
Í farnu viku varð greinin »Flow equivalence and orbit equivalence for shifts of finite type and isomorphism of their groupoids« útgivin í altjóða tíðarritinum Journal of Mathematical Analysis and Applications.
Greinina hava Toke Meier Carlsen og Gunnar Restorff, ið eru støddfrøðingar á Fróðskaparsetrinum, skrivað saman við Søren Eilers frá Københavns Universiteti og Eduard Ortega frá NTNU.
Tað tekur vanliga rúma tíð frá tí, at ein grein er góðkend til útgávu. til hon er tøk á netinum og í tíðarritum. Í hesum førinum gingu tó bert 2 dagar frá at greinin varð góðkend, til hon var tøk á netinum og 8 dagar til hon var liðugt uppsett við útgávuupplýsingum og síðutølum . Greinin er givin út Open Access í eitt avmarkað tíðarskeið. Ókeypis leinki til greinina, ið er virkið ein góðan mánaða fram er her
Í støddfrøði eru operatoralgebra og dynamiskar skipanir tvær at síggja til heilt ymiskar disciplinir, men seinastu 20 árini er granskað í sambondum millum hesar. Í greinini verður lýst, hvussu eginleikar sum banaekvivalensur og streymekvivalensur millum skiftrúm kunnu síggjast aftur sum ávikavist diagonalvarðveitandi isomorfiir og diagonalvarðveitandi stabilar isomorfiir millum tilsvarandi Cuntz-Krieger algebrair.
Í mai-juni 2018 var ein verkstova í fimm dagar við níggju luttakarum um júst hesi evni, luttakararnir búðu í Nólsoy og fyrilestrar vóru á Fróðskaparsetrinum.
Myndin er frá verkstovuni í summar.
Permanent leinki til greinina – krevur hald


text:
Rigmor Dam, landsstýriskvinnu um Beta files
Dan Klein --- 11.10.2018 - 08:45
Tekur tíð at útvega vitan á annan hátt, sigur landsstýriskonan m.a. í svarinum til Kára P. Højgaard, Nýtt Sjálvstýri.
Svar upp á fyrispurning nr. 17/2018 frá Kára Højgaard, løgtingsmanni, eftir Tingskipanini § 52a. Fyrispurningur um teldutøka savnið hjá Beta files, settur landsstýrismanninum í mentamálum, Rigmor Dam (at svara skrivliga eftir TS § 52a)
Fyrispurningurin er soljóðandi:
1. Er nøkur gransking byrjað? 2. Hvørji stig hevur landstýrismaðurin tikið til tess at kunna um og seta gongd á granskingina og harvið fremja Løgtingsins vilja at byrja fiskivinnugransking í teldutøka tilfarinum hjá Beta files?
Svar
Til 1: Eg kann upplýsa fyri løgtingsmanninum Kára P. Højgaard, at enn er eingin gransking byrjað á hesum øki. Vanligt er, tá ið peningur verður játtaður á løgtingsfíggjarlógini, at tá fyriliggja væl undirbygd skjøl, sum lýsa verkætlanina ella uppgávuna, sum játtanin verður veitt til. Í hesum máli fyriliggur bara tann upplýsing, at “endamálið við játtanini er at stuðla gransking í tilfari frá partafelagnum Beta um felagsins virksemi, sum er savnað og skrásett í meira enn 20 ár.” Nærliggjandi hevur tí verið at hugsa sum so, at hetta arbeiðið kundi skipast undir onkrum av verandi játtanum á løgtingsfíggjarlógini eitt nú Fróðskaparsetrinum, Tjóðskjalasavninum ella undir Granskingarráðnum. Sum liður í fyrireikingunum hevur Mentamálaráðið sett seg í samband bæði við omanfyri nevndu stovnar og við tey, ið varða av Fiskivinnusavninum Beta.
Til 2: Mentamálaráðið hevur arbeitt við málinum og roynt at funnið fram til eina gongda leið fyri, hvussu játtaði peningurin verður brúktur mest skynsamt, og hvussu henda gransking best verður fyriskipað. Tað er tó greitt, at tá ið so lítið upplýsandi tilfar fylgir við játtanini, má vitanin útvegast á annan hátt, og hetta kann taka tíð. Mentamálaráðið er ikki komið heilt á mál við hesum arbeiði, men roknað verður við, at uppskot til eina verkætlan, har fólk kunnu søkja um at fara undir gransking í nevnda tilfari, fer at fyriliggja í næstum.
Vinarliga
Rigmor Dam landsstýriskvinna
017.18 spurningur til R. Dam fra K.P.Hojgaard - teldutoka sa


text:
AB stendur fyri framman
TB | 29/04/14
Leiðin gongur leygardagin til Argir, har vit skulu møta AB – hetta er ikki fyrst ferð í ár, at vit fara til Argir. Vit møttu teimum í byrjanini av apríl mánaða, men tá var talan um besta liðið hjá argjamonnum í steypakappingini. Nú er tað 1. deild, ið tað ræður um.
AB leiktu seinast móti EB/Streymi við Margáir og tá endaði tað 2-2 millum teirra, vit fingu samstundis ein sigur á KÍ í Klaksvík áljóðandi 3-2 við málum frá Rógva, Jonhard og Ragnar Tausen.
Tá vit leiktu móti AB í steypakappingini gekk tað sera væl – mong høvdu møguliga væntað at AB fór at vinna við fleiri málum, men tað skuldi ganga so long tíð, at brotssparkskapping skuldi til áðrenn tað var greitt, at tað bleiv AB, ið skuldi víðari.
Spennandi verður tí eisini við Argir, tí teir liggja í løtuni nummar trý í 1. deild við teirra 11 stigum. Til sammetingar hava vit 21. Okkara málmunur er +12 meðan AB hava +4.
Í Klaksvík var tað sum eyðkendi sigurin tvey frálík langskot og ein mannfólka innsatsur av aðrari verð við tí fyri eyga at varðveita fullu úrtøkuna, sum førir við sær, at vit hava 21 stig.
Ragnar framvegis toppskjútti
Ragnar Tausen hevur verið ein støðug hóttan móti øllum verjunum, ið vit hava staðið yvir fyri. Seinasta vikuskifti í dystinum móti KÍ er eitt ávíst ivamál, um hvørt Ragnar ella Óli skulu skrásetast fyri triðja og vinnandi málið. Sambært einari videoupptøku av TB fjeppara sæst tað, at Ragnar skallar bóltin, spurningurin er bara, um hann hevur verið innanfyri strikuna, tá Ragnar nertir bóltin.
Ragnar hevur higartil skotið seks mál í sjey dystum – hetta er við steypakappingardystinum móti AB, men uttan møguliga málið í Klaksvík. Tølini eru funnin á hagtalssíðuni FaroeSoccer. Sostatt er eitt sindur av óvissu um, hvussu nógv mál Ragnar veruliga hevur skotið, men sum onkur politikari tók til: “Lat fara…”, vit gleðast allarmest um gongdina og at stigini skola inn á kontoina!
Martin skaddur
Martin Tausen bleiv borin av vøllinum í Klaksvík eftir ein harðan brest og endaði hann á skaðastovuni. Hann kann tí roknast sum verandi úti í nakrar dystir, hvussu nógvir er ilt at siga enn, men vónandi verður Martin tøkur aftur skjótt.
Eirikur meiðslaði seg eisini undir dystinum móti KÍ og hann dragist við pínu í fótinum. Vit vita ikki um hann verður klárur til dystin.
Óli fast inventar
Við skaðanum hjá Martin kann roknast við, at vit fáa Óla at síggja, sum meira ella minni fast inventar í miðverjuni saman við supertalentinum Teitur Olsen. Óli hevur annars at kalla mest verið innskiftari higartil í ár og tá hann er innkomin, hevur hann sum oftast verið settur fram í álopið.
Dysturin á Argjum verður klokkan 14:00 leygardagin 3. mai. Alt dystaryvirlitið sæst í høgrabredda.


text:
EM 2016: Fyrrverandi stórleikarin Maradona heldur, at íslendingar skulu fyrireika seg til ein nakað torførari fótbóltsdyst í kvøld ímóti Fraklandi, enn talan var um ímóti Onglandi, tá teir vunnu seg víðari til fjórðingsfinaluna.
Men tað sær ikki heilt hopuleyst út, skrivar Maradona sambært Morgunblaðnum í Times of India.
Diego Maradona skrivar, at um íslendingar ikki fáa nakað mál ímóti sær tíðliga í dystinum, so kunnu teir gott arga fraklendingar og fáa størri vald á dystinum.
- Eg havi sæð hvussu Brasilia á heimavølli breyt saman, tí trýstið var ov stórt, skrivar Maradona.
Fjórðingsfinalan millum Ísland og Frakland verður á Stade de France í París í kvøld, sunnukvøld, klokkan 20 føroyska tíð.
Kelda: Morgunblaðið


text:
- Menningarkvoturnar verða kunngjørdar so skjótt sum tann fyrisitingarligaviðgerðin er liðug.
Tað segði Høgni Hoydal, landsstýrismaður í fiskivinnumálum, á tingsins røðarapalli í morgun, tá ólavsøkurøða løgmans varð viðgjørd. Í andstøðuni hava funnist at um at menningarkvoturnar ikki eru útlutaðar hóast metingarnevndin lat sítt tilmæli inn fyri vikum síðani.
- Sambært lógini er tað landsstýrismaðurin, sum hevur endaligu ábyrgdina. Tað vil siga, at alt skal eftirkannast við ognarskapi og øðrum tílíkum, um fólk taka av og tílíkt. Tað tekur eina ávísa tíð - eg haldi ikki tað hevur tikið langa tíð, segði Høgni Hoydal.
- Sjálvt um tað hevur gingið ov long tíð frá tí at árið byrjaði til at tað nú kemur, og tað taki eg fulla ábyrgd av, segði landsstýrismaðurin.
Les eisini: Menningarkvoturnar kunnu lata dyrnar upp


text:
LUM til Økistænastuna í Sandoy: Viðgerð starvssetanina av nýggjum
Fýra umsøkjarar vóru til starvið - harímillum tveir sjúkrarøktarfrøðingar. Tá h...
Klumma: Sum ein nál í eini sátu
Kenna tit bøkurnar um Herviliga Henry? Har eru nakrir persónar umframt Henry, i...
Krea yvirtikið heimasíðuveitingina hjá Føroya Tele
Lýsingarstovan Krea hevur yvirtikið heimasíðuveitingina hjá Føroya Tele. Lýsing...
Nigel Farage lagt frá sær
- Eg føli at eg havi gjørt mítt og at eg næstan ikki kann røkka meira, segði N...


text:
Marine Harvest hevur í dag sín fyrsta almenna arbeiðsdag á Strondum.
Í langa tíð hava nógvir bilar staðið uttanfyri virkið, har fólk hava arbeitt við fullari ferð at gera klárt til dagin í dag.
Enn koyrur virkið tó ikki við fullum seglum og fer tað at krevja sína tíð áðrenn man kemur har til.
Á Strondum fegnast fólk um, at gongd aftur er komi í virkið niðri í Heygstøð.
Borgarstjórin, Artur Johansen, var og handaði virkisstjóranum, Hans Jákupi Mikkelsen, blómur, og ynskti Marine Harvest at verða vælkomnar í Sjóvar kommunu.


text:
Lítla nebbasild (nebbasildaættin)
Ammodytes tobianus Linné, 1758
Stødd: Lítla nebbasild verður upp í umleið 20 cm long.
Dýpi: Hon er niður á umleið 50 m. Sæst viðhvørt uppi á floti.
Litur: Á bakinum hevur hon gulgrønan lit, ofta við bláligum farra. Gullig um síðurnar og hvít undir búkinum.
Teinar: R 49-58; G 24-32.
Lýsing: Lítla nebbasild hevur langan og klænan kropp, langt og spískt høvd, rundligan tvørskurð. Hevur roðslu heilt aftur til sirini (stertafjøðurina). Roðslan undir búkinum er í beinum røðum. Hon kann skjóta yvirkjaftin fram úr sær. Uggafjaðrarnar røkka aftur um fremra enda á ryggfjøðurini. Hetta er nebbasildin, ið vanliga sæst inni á firðum og sundum.
Eyðkenni: Lítla nebbasild hevur ikki blett við nasagluggarnar. Roðslan á klingruni og undir búkinum.
Týdningur: Undir Føroyum hevur hon verið lítið veidd. Aðrastaðni verður hon veidd til ídnað.
da: Sandgrævlig, en: Sandeel, fr: Equille, ís: Sandsíli, no: Småsil, tý: Kleiner Sandaal
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Trivnaðarætlan hjá Fuglafjarðar skúla
Í Fuglafjarðar skúla vilja vit, at allir næmingar trívast og mennast. Hendan trivnaðarætlan sigur, hvussu vit í skúlanum vilja vera hvør ímóti øðrum.
Í Fuglafjarðar skúla vilja vit:
- At tað er pláss fyri øllum, og at vit hava umsorgan hvør fyri øðrum
- At øll læra at lurta hvør eftir øðrum og virða hvør annan
- At øll kenna seg trygg og mennast bókliga, handaliga og sosialt
- At øll kenna seg sædd, hoyrd og viðurkend
- At øll fáa so gott sjálvsvirði sum gjørligt
- At øll tora at siga sítt
- At øll kunnu arbeiða saman
- At tað er stuttligt at vera í skúla
- At mistrivnaður verður tikin í størsta álvara
Hvussu fáa vit øll at trívast í skúlanum?
Fýra avgerandi viðurskifti:
- Starvsfólk, sum eru tilvitaði um trivnað
- Foreldur, sum vísa samábyrgd
- At flokstoymið stimbrar undir eina góða floksmentan
- At fáa næmingar at siga frá, um tey varnast mistrivnað
Trivnaðarætlanin skal verða tikin fram á fyrsta fundi í námsfrøðiliga ráðnum í hvørjum skúlaári. Eisini skal hon vera á skránni til foreldrafundirnar í flokkunum um heystið.
Um alt ikki gongur, sum tað skal
Um næmingur vísir tekin um mistrivnað, skal skúlin taka stig til at bøta um hetta. Flokslærarin hevur ábyrgdina av hesum. Alt eftir hvat mistrivnaðurin snýr seg um, kann flokslærarin t.d.:
- Tosa við næmingin
- Tosa við heimið
- Tosa við toymið
- Tosa við flokkin
- Tosa við AKT-læraran
- Tosa við Førleikastovuna
- Tosa við SSP læraran
- Tosa við heilsufrøðingin
- Tosa við leiðsluna
Við støði í tí ítøkiliga málinum verða neyðug trivnaðarátøk sett í verk
Tekin um mistrivnað
Niðanfyri er ein listi við teknum, sum benda á, at alt ikki ruggar rætt, sum vaksin mugu taka í álvara bæði við hús og í skúla.
Næmingurin:
- vil ikki í skúla – sum heild ella ávís tíðarskeið
- torir ikki at ganga í og úr skúla – júkar um at verða koyrdur ella velur sjálvur ein umveg
- kemur til hús við oyðiløgdum bókum, lutum ella klæðum
- hevur blá merki, skursl ella aðrar løstir
- hevur ikki vinir við til hús
- hevur ongan góðan vin
- svevur illa – hevur marruna og grætur
- missir áhugan fyri skúlanum og klárar seg verri enn áður
- tykist at vera í ringum lag, tunglyntur ella í skiftandi hýri
- sigur seg ofta vera sjúkan, t.d. ilt í búkinum
Happing
Happing rakar tilvildarligt og skal fyribyrgjast og steðgast, tí árinini kunnu merkjast restina av lívinum. Happing hevur keðiliga ávirkan á trivnaðin í flokkinum og skúlanum sum heild.
Talan er um happing, tá ið onkur regluliga í ávíst tíðarbil verður illa viðfarin av onkrum øðrum.
Hvussu fyribyrgja vit happing?
- Vit eggja næmingarnar til at læra seg at loysa ósemjur á virðiligan hátt
- Vit arbeiða við at menna sosialu førleikarnar hjá næmingunum
- Vit læra næmingarnar at seta orð á sínar kenslur í staðin fyri t.d. at sláa
- Vit hjálpa næmingunum at loysa sínar ósemjur, tá ið tørvur er á tí
- Vit læra næmingarnar at hjálpa teimum, sum ikki hava tað gott, í staðin fyri einans at hyggja at
- Vit læra næmingarnar at kennast við sína ábyrgd í ósemjum
- Vit læra næmingarnar at leggja ósemjur aftur um seg
- Vit gera floksreglur í flokkunum
- Vit virka fyri góðum samstarvi millum skúla og heim, og trivnaður er fastur táttur til foreldraviðtalur
- Vit samstarva við heilsufrøðingin um trivnaðin hjá næmingum
- Vit vísa týðuliga, at happing verður ikki góðtikin
Hvat kunnu foreldur gera?
Tá ið foreldur varnast, at barnið verður happað, er týdningarmikið at skilja kenslurnar hjá tí og fram um alt at stuðla barninum.
Tað snýr seg um at bera so í bandi, at barnið aftur fær sjálvsálit og álit á, at tit saman kunnu loysa hetta.
Far í holt við trupulleikan sum nakað, ið kann og skal loysast
Setið tykkum í samband við flokslæraran, AKT-læraran og/ella heilsufrøðingin
Hvat kunnu foreldur gera til tess at fyribyrgja happing?
- Latið barnið hava vinir við til hús, so ofta tað hevur hug
- Tosið jaliga um floksfelagarnar og foreldur teirra
- Tosið jaliga um starvsfólk skúlans og skúlan sum heild
- Verið virkin í felags tiltøkum í flokkinum
- Raðfestið, at barn tykkara altíð fer í føðingardag hjá øðrum
- Bjóðið øllum flokkinum, øllum gentunum ella øllum dreingjunum í føðingardag í staðin fyri at velja nøkur
- Venjið barnið at loysa ósemjur við hús
- Síggið tað sum eina dygd, at tit eru við til at basa happing
- Tosið við barnið um munin á at smetta og siga frá, tá ið happað verður
- Vísið týðuliga, at happing verður ikki góðtikin
Ábyrgdarpersónar
Skúlastjóri Ólavur Thomsen [email protected] 743082
Varastjóri Randi Larsen [email protected] 238062
AKT-lærari Fridrikka Kjeld [email protected] 770090
SSP-lærari Rannvá Hansen [email protected] 221171
Førleikastovan Fía Jacobsen [email protected] 244503
Heilsufrøðingur Inga Símunardóttir [email protected] 562375


text:
Stóra lakstobis (lakstobisættin)
Magnisudis atlantica Krøyer, 1868
Stødd: Stóra lakstobis verður upp í 56 cm long.
Dýpi: Hon er miðsjóvarfiskur úr 400 m niður á 1100 m dýpi.
Litur: Livandi er hon silvurblonk og dimm um bakið. Trolveidd er hon brúnlig við silvurfarra í erva á kroppinum, ljósari í neðra. Fjaðrar og táknaholur eru svartar.
Teinar: R 9-11; U 15-17; B 9; G 21-25.
Lýsing: Stóra lakstobis er langur og mjávaksin fiskur, høvdið er langt og spískt. Hon er meira hávaksin enn lakstobis og lítla lakstobis. Ryggfjøðurin er væl aftan fyri miðjan fiskin. Fitifjøðurin er tætt aftur móti stertinum. Hon hevur uggafjaðrar og búkfjaðrar. Gotfjøðurin er aftast á sporlinum. 55-64 roðslur eru eftir strikuni. Ryggjargeislarnir eru 60-73 í tali.
Eyðkenni: Búkfjaðrarnar eru undir fremra enda á ryggfjøðurini. Aftari endi á yvirkjaftinum er týðiliga aftari enn nasagluggarnir.
Týdningur: Hon hevur ikki vinnuligan týdning.
da: Kort lakstobis, en: Duckbill barracudina, fr: Lussion, ís: Digra geirsíli Langkjaf tafiskar
Útbreiðsla: Stóra lakstobis er undir Suðurgrønlandi, Íslandi og Føroyum suður til Suðurafrika. Í Vesturatlantshavinum frá Labrador til Argentina. Í Kyrrahavinum frá umleið 50°N til umleið 35°S. Stóra Lakstobis er eisini í Indiahavinum. Hon er fingin við Lúsabanka og har um leiðir, umframt á Íslandsrygginum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Langkjaftafiskar Aulopiformes
Hesin hópurin hevur 15 ættir, 44 slektir og umleið 236 sløg.
Av teimum eru undir Føroyum 4 ættir við 6 slektum og 6 sløgum:
Ymiskir í stødd, frá heilt smáum upp til heilt langar fiskar.
Mjáir og smidligir fiskar við longum høvdi og kjafti, summi sløg við stórum hvøssum tonnum og høgum, longum fjaðrum. Skapið á táknabogunum er serligt, minnir um rimaverk. Nøkur sløg í hesum hópinum liva við botnin, onnur uppi í sjónum.


text:
Fyrrverandi venjari vitjar TB í summar
TB | 10/12/12
Verður navnið Finn Røntved nevnt, so vita flest øll tvørafólk, hvønn talan er um. Fryntligi danin, sum var venjari hjá besta mansliðnum hjá TB, kappingarárini 1991 og 1992, fall fullkomuliga fyri felagnum og fólkinum í býnum. Hann hevur líka síðan, víst áhuga fyri, og hevur roynt at hildið kontaktir við líka, umframt at hann hevur roynt at fylgt gongdini hjá ymisku liðunum í felagnum. Fryntligi danin er framvegis venjari, og hevur tikið sær av nøkrum ungum dreingjum í Holbæk, seinastu fimm árini, sum hann nú vil vitja okkum við. -TB har givet mig så meget, og hvis jeg på nogen måde kan give lidt tilbage, så gør jeg det gerne, fortaldi vinarligi danin, í samrøðu við undirritaða herfyri.
Finn Røntved kom til Føroya á fyrsta sinni í 1991, tá hann bleiv venjari hjá besta liðnum hjá TB. Hann dámdi og stóð seg so væl her heima, at partarnir sostatt valdu at longja samstarvið. Eftir tvey eydnurík ár, flutti Finn síðani til Danmarkar aftur, men bert stutta tíð. Hann var longu í Føroyum aftur í 1995, tá hann vandi besta lið hjá FS Vágum.
Seinastu fimm árini hevur Finn vant eitt dreingjalið úr árgangi 2002, og nú dreingirnir eru á aldur við okkara U10 lið, hildu vit tað vera eitt gott hugskot, at fáa Finn hendan vegin. Finn hevur arbeitt sum fótbóltsvenjari í samfull 35 ár, so hansara royndir eru ikki til at forsmáa. Hóast onki ítøkiligt er avtalað enn, so er hann opin fyri møguleikanum fyri, at hava ein fyrilestur meðan hann er her.
– Det var med stor stolthed, jeg i 1991 forlængede med TB og blev træner i 100 års jubileum for landets ældste klub, det var en stor ære. To uforglemmelige år, og kan jeg betale, bare en smule, tilbage af min følelsesmæssige gæld, vil det glæde mig, sigur Finn millum annað.
– TB fylder meget i mit hjerte, vóru millum seinastu orð danans í samrøðuni, áðrenn okur avgjørdu at fáa samskipað eina vitjan.
Kendi venjarin og ferðalag hansara vitja á Tvøroyri frá 15.-23. juli 2013, og nærri vit koma hasum døgunum, fæst meira at vita.


text:
Hvønn morgun, aftaná eg havi vitja WC, stígi eg á vektina, og í morgun vísti hon 74,3. Eg vigi alt ov nógv, mín kappingarvekt eigur at liggja beint undir 70 kg, so tit kunnu ætla tað er langur vegur til mína idealvekt. Tað vísur seg eisini, sum flest øll nøkk kenna til, eldri tú blívur, gerst tað altsamt truplari at fáa bilbugt við hesi kilo, sum ikki eiga at vera har.
Tað er ikki gott nokk bara at renna og íðka, eg má eisini broyta uppá mínar matvanar um eg skal koma niður á mína kappingarvekt. Tað er ikki lætt tá ið gleðin, at inntaka góðan mat er so stór. Hvør kennir ikki til tað. Eg royni tó nú fram til Stockholm ½ marathon at fáa meira skil á kostin, soleiðis at eg hugsi meira um hvat eg koyri í munnin.
Annars so bleiv tað til góðar 13 km í dag við 4:52 í snit pr. km. Nokkso troyttir eftir tempo túrin á bandinum ígjár.
Vit hoyrast í morgin. Góða nátt.


text:
Fyrsta Mósebók, kapittul 26
Ísakur í Gerar; hann fær fyrijáttan
v1
Nakað eftir hetta varð hallár í landinum – eitt annað enn hitt fyrra á døgum Ábrahams. Og Ísakur fór til Ábimelek, kong Filista, í Gerar.
v2
Tá birtist Harrin fyri honum og segði: «Far ikki til Egyptalands, men verð búgvandi í tí landi, sum eg sigi tær!
v3
Búgv tú sum útiseti her í landinum, so skal eg vera við tær og vælsigna teg; tí at tær og eftirkomarum tínum skal eg geva øll hesi lond og evna tann eið, sum eg svór Ábrahami, faðir tínum;
v4
eg skal lata avkom títt verða fjølment eins og stjørnur himinsins og gevi eftirkomarum tínum øll hesi lond; og av avkomi tínum munnu allar tjóðir á fold fáa signing,
v5
aftur fyri at Ábraham var rødd míni lýðin og varðveitti rættarreglur, boðorð og fyriskipanir mínar og lóg mína.»
v6
Ísakur varð tá búgvandi í Gerar.
v7
Tá ið nú menninir har á staðnum komu at fregnast um konu hansara, segði hann, at hon var systir hansara, tí at hann tordi ikki at siga, at hon var kona hansara av ótta fyri, at menninir har á staðnum skuldu drepa hann vegna Rebekku, tí at hon var sera fríð á at líta.
v8
Men tá ið hann hevði búð har eina tíð, bar so á, at Ábimeleki, kongi Filista, var hyggjandi út um gluggan; og tá ið hann leit seg um, bar hann eyga við Ísak, sum sat og kíndi Rebekku, konu síni.
v9
Tá rópaði Ábimelek á Ísak: «Sí, so er hon kortini kona tín! Hví segði tú tá, at hon var systir tín?» Ísakur svaraði: «Av tí at eg helt meg fara at týna lívið hennara vegna.»
v10
Tá segði Ábimelek: «Hví hevur tú gjørt okkum hetta? Einhvør av fólkinum kundi jú lættliga verið lagstur hjá konu tíni og tú soleiðis fingið okkum í syndasekt!»
v11
Síðan beyð Ábimelek øllum fólkinum og mælti: «Hvør tann, ið nertur henda mann og konu hansara, skal vissuliga bøta við lívinum!»
Klandur við Filistar um brunnar
v12
Síðan sáaði Ísakur har í landinum og heystaði sama árið hundraðfalt; og Harrin vælsignaði hann,
v13
so at eyður hansara vaks í hvørjum, til hann var av ríkastu monnum.
v14
Hann átti fylgi av smalum og fylgi av stórdýrum og nógvar trælir, so at Filistar øvundaðu hann.
v15
Tá tóku Filistar og tiptu allar teir brunnar, ið húskallar faðirs hans høvdu grivið á døgum Ábrahams, faðirs hans, og fyltu teir við mold.
v16
Og Ábimelek mælti við Ísak: «Far frá okkum, tí at tú ert vorðin okkum ov máttugur!»
v17
Tá fór Ísakur haðan og setti upp búðir sínar í Gerardali og búði har.
v18
Men Ísakur læt aftur grava út teir brunnar, sum húskallar Ábrahams, faðirs hans, høvdu grivið, og sum Filistar høvdu tipt, eftir at Ábraham var deyður; og hann gav teimum somu nøvn, sum faðir hans hevði givið teimum.
v19
Tá ið nú húskallar Ísaks gróvu har í dalinum, komu teir fram á brunn við rennandi vatni.
v20
Men tá gjørdu hirðarnir í Gerar seg inn á hirðar Ísaks og søgdu: «Hetta vatnið eiga vit!» Og hann nevndi brunnin Esek, tí at har høvdu teir klandrast við hann.
v21
Síðan gróvu teir annan brunn; men eisini um hann klandraðust teir. Hann nevndi hann Sitna.
v22
Tá fór hann burtur haðan og gróv annan brunn; um hann stóðst einki klandur; og hann nevndi hann Rehobot og segði: «Nú hevur Harrin rúmkað fyri okkum, so at vit mega fjølgast í landinum.»
Ísakur fer til Beersjebu
v23
Haðan fór hann so niðan til Beersjebu.
v24
Somu nátt birtist Harrin fyri honum og segði: «Eg eri Guð Ábrahams, faðirs tíns; óttast ikki, tí at eg eri við tær; eg skal vælsigna teg og fjølga avkom títt fyri sakir Ábrahams, tænara míns.»
v25
Tá reisti hann altar har og ákallaði navn Harrans, og hann setti har tjald sítt; og har gróvu húskallar Ísaks brunn.
Ísakur ger sáttmála við Ábimelek
v26
Tá kom Ábimelek til hansara frá Gerar við Áhuzzati, vini sínum, og Píkoli, herhøvdinga sínum.
v27
Men Ísakur segði við teir: «Hví koma tit til mín, tá ið tit kortini hata meg og hava rikið meg burtur frá tykkum?»
v28
Teir svaraðu honum: «Vit hava týðiliga sæð, at Harrin er við tær; tí hugsaðu vit at fáa eiðargerð í lag millum okkara og tín og gera sáttmála við teg,
v29
til tess at tú ikki skalt meina okkum, ið ikki hava nortið teg, men einans gjørt væl ímóti tær og latið teg fara í friði; tí at tú ert vælsignaður av Harranum.»
v30
Tá gjørdi hann veitslu fyri teimum; og teir ótu og drukku.
v31
Snimma morgunin eftir gjørdu teir eiðir sín ámillum; síðan fylgdi Ísakur teimum á leið; og skildust teir tá við hann í friði.
v32
Sama dag komu húskallar Ísaks og søgdu honum frá tí brunni, sum teir høvdu grivið og mæltu við hann: «Vit hava funnið vatn.»
v33
Og hann nevndi hann Sjiba, tí eitur bygdin Beersjeba enn í dag.
Konur Esavs
v34
Tá ið Esav var fjøruti ára gamal, tók hann sær tvær konur, Judit, dóttur Beeri Hetita, og Básemat, dóttur Elons Hetita.
v35
Hetta neit Ísaki og Rebekku í hjartað.


text:
Lag: Ljós yvir landið.
Brennivín sjáldsamt nú eins og ull er,
so um eitt kvøldið tú vilt vera fullur,
far í eitt skot tú tær við einum vini,
drekk brillantinu.
Vitjar til Føroya onkur turistur,
nyttar tað lítið, um enn hann er tystur,
tí hann má noyðast eins og øll hini
– við brillantinu.
Ja, á Føroyalandi er nú illa vorðið,
tí tað kann henda sjálvt við brúdleypsborðið,
tey sita og drekka við súrari »minu«
– grøna brillantinu.
Um tú nú hoyrir til ímillum teirra
ólukkumenn, sum gentan hevur narrað,
hvat er tað tá, sum sorgina kann lina?
– jú brillantina.
Um nú brillantina verður rationerað,
líka so fullir teir tó kunnu vera,
tí tá fara allir, sonur eins og pápi,
– at eta sápu.


text:
Eykabýráðsfundur 10. des. 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard
1.
J. nr. 15/00337: Eykajáttan til Barnaverndartænastuna.
Sosiala nevnd og fíggjarnevndin mæla til at veita eina eykajáttan uppá 1.527.000 kr. til Barnaverndartænastuna.
-Býráðið hevur á fundi 25/6-2015 samtykt, við 1. viðgerð, at veita eina eykajáttan uppá 1.527.000 til Barnaverndartænastuna.
2.
J. nr. 15/00644: Fíggjarviðurskifti fyri Samstarvið um Økistænastuna við Skálafjørðin.
Inntøkurnar til eldraøkið, røkka ikki til raskturin av Økistænastuni fyri Skálafjørðin, sum hevur eitt framskrivað hall uppá 3,8 mió. Av hesum er parturin hjá Runavíkar kommunu 2.463 tkr.
-Sosiala nevnd og fíggjarnevndin mæla til eina eykajáttan í 2015 uppá 2.463 tkr.
-Býráðið hevur á fundi 29/10-2015 samtykt at taka undir við tilmælinum frá Sosialu nevnd og Fíggjarnevndini.


text:
Heilsuundirvísing á fótbóltsvøllinum mennir munandi um heilsustøðuna hjá gentum
Gentur fáa lægri blóðtrýst, størri vøddar, betri javnvág og gerast sterkari, tá skúlin setur fótbóltsvenjing og heilsuundirvísing á tímatalvuna – eisini gentur, sum ongantíð hava vant fótbólt fyrr.
Kanningarnar
í Danmark, Afrika og Suðuramerika vísa, at 11
for Health konseptið betrar heilsuprofilin hjá 10-12 ára gomlum børnum,
betrar kognitivar førleikar og innlæring, umframt sosialan trivnað. Eisini hava
vit víst, at frálæran mennir vitanina um heilsu hjá børnunum, har tey fáa betri
vitan um rørslu, kost, reinføri, sálarliga heilsu og ringar vanar sum royking,
rúsevni og alkohol. Í føroysku kanningini vísa vit aftrat hesum, at
fótbóltssmáspøl eru inkluderandi og menna heilsuna hjá gentum við og uttan
fótbóltsroyndir, sigur Magni Mohr leiðari á Deplinum fyri Heilsu- og
Almannagransking og formaður í Fólkaheilsuráðnum.
Grein í altjóða tíðarritið.pdf føroyingar við vísindaligari grein í altjóða tíðarriti


text:
Leo Tolstoj
Greivi Lev Nikolajevitsj Tolstoj (russiskt: ЛeB HиkoлaeBич ToлcToй, føddur 9. september 1828 í Tula, deyður 20. november 1910 í Astapovo í núverandi Lipetsk oblast), í Norðurlondum vanliga nevndur Leo Tolstoj, var ein russiskur rithøvundur, hann skrivaði skaldsøgur og essays, hann var dramatikari og heimspekingur – eins væl og pasifistur, kristin anarkistur og útbúgvingarreformator. Hann er kanska tann persónurin í tí aristokratisku Tolstoj familjuni, sum hevur havt størstu ávirkan.
Sum rithøvundur er Tolstoj viðurkendur kring allan heimin sum ein av týdningarmiklastu skaldsøguhøvundum í heimsbókmentunum, seinni í lívinum skrivaði hann eisini sjónleikir og essay. Hann er serliga kendur fyri síni meistarverk Kríggj og friður (Krig og fred) (1865–69) og Anna Karenina (1875–77). Hesar báðar skaldsøgurnar vera mettar at vera tær bestu innan realistiska fiksjón bæði tá hugsa verður um vævi, breidd og realistiskan framburð av tí russiska lívinum í 19. øld.
Finnbogi Ísakson hevur týtt eina skaldsøgu hjá Tolstoj, sum ber heitið Kreutzer sonatan.
Skaldsøgur og stuttsøgur[rætta | rætta wikitekst]
Heitini eru á norskum:
- Barndom (1852)
- Gutteår (1854)
- Ungdom (1856)
- Sevastopolfortellingene (1-3, 1855-56)
- Kosakkene (1863)
- Polikusjka (1863)
- Krig og fred (1-4, 1867-69)
- Anna Karenina (1873–77)
- En bekjennelse (1879–82)
- Historien om en hest (1885)
- Ivan Iljitsj' død (1886)
- Mørkets makt (1886)
- Kreutzer sonatan (1890), útgivin á føroyskum í týðing eftir Finnboga Ísakson.
- Hva er kunsten? (1897–98)
- Oppstandelse (1899)
- Det levende liket (1900)
- Hadji Murat (útgivið eftir deyða hansara í 1910)
- Guds rike finnes hos deg (fyrst útgivin á týskum í 1894)
Keldur[rætta | rætta wikitekst]


text:
Stutt um søguna hjá KBH
BYGGIVIRKIÐ KBH BLEIV STOVNAÐ Í 1999.
Í byrjanini vóru 3 partaeigarar – faðir og synir. Fylgjandi tóku synirnir, Benn og Helgi, yvir virkið, og í dag er Karl givin vegna aldur.
Umframt tær uppgávur, sum virkið hevur loyst síðani stovnan, so hava eigarnir og starvsfólkini drúgvar royndir innan byggivirksemið á mongum økjum.
Karl hevði havt egið virkið síðani tíðliga í 1960’unum, inntil hann bleiv partur av KBH í 1999. Helgi bleiv úlærdur sum húsasmiður í 1990 og byggifrøðingur í 1993, og hevur umframt at arbeitt sum timburmaður, eisini starvast sum byggifrøðingur í Danmark í 4 ár.
Fyritøkan hevur síðani byrjan verið í støðugum vøkstri, og í løtuni eru á leið 30 starvsfólk hjá KBH; byggifrøðingar, timburmenn, snikkarar, smiðir og lærlingar.


text:
Áhh hesin hitin fær okkum at skríggja eftir onkrum, sum kann køla okkum niður. Hvat er tá betur enn ísur? Hesin ísurin inniber alt tað góða. Tú kanst gera hann í fat, sum á myndini her. Men hann hóskar eisini... Continue reading →
Nú ímeðan eg eri við barn, er ísur eitt tað besta eg kann fáa. Eitt nú tí tað hjálpur uppá kvalma. Men so hin vegin, við barn ella ei, so er tað sjálvdan eg sigi “Nei takk”, tá eg verði... Continue reading →
Eg kann ómøguligt vera tann einasta sum elskar “Frozen Yougurt”! Tað er heilt sikkurt ein av mínum yndis dessertum. Kanska eisini til morgunmat og døgurða. Tað góða við tí er eisini, at eg eti tað við nokk so góðari samvitsku,... Continue reading →
Nice Cream! Áhh eg eeeelski ís, og hendan kann man eta við góðari samvitsku! Peerfekt! Hetta ljóðar næstan ov gott til at vera sannheit, men tað veit denn, hetta smakkar fantastiskt og tekur onga tíð at gera. Eg havi hoyrt... Continue reading →


text:
FSF skipar fyri vetrarkappingum
Sum nakað nýtt, fer FSF í vetur at skipað fyri kappingum á hálvum vølli, bæði fyri gentum og dreingjum, í aldursbólkunum U15, U
Flogbóltur U17: Finskt gentugull og norskt dreingjagull
Føroysku dreingirnir vunnu bronus, meðan genturnar endaði á fjórða plássi
Ungur miðvallari gjørt sáttmála við B36
B36 eigur Tórður Hentze Hardlei næstu tvey kappingarárini
Einki avgjørt fyrrenn í seinasta umfarinum
Hjálparvenjari á A-landsliðnum, Jóannes Jakobsen, væntar spenning í tveimum teimum seinastu umførunum í Betri deildini


text:
Ari av Rana
12.06.2018 - 13:59
Ítróttur > Ítróttur > Fótbóltur
Føroyski landsliðsvenjarin hjá kvinnum, Pætur Smith Clementsen hevur framt fýra broytingar í byrjunaruppstillingini til dystin móti Kekkia, sum verður í dag klokkan 16:30, í mun til dystin móti Slovenia, sum var á Tórsvølli farna hósdag, skrivar FSF.
Fyrri dysturin millum liðini varð spældur í september. Tann dysturin endaði við 8-0 sigri til gestirnar úr Kekkia. Føroysku leikararnir hava tí eina risa uppgávu fyri framman í dag.
Tær, ið byrja á føroyska liðnum, eru hesar: Anna S. Hansen, Birita Bergsdóttir Nielsen, Birna Tummasardóttir Mikkelsen, Lív Finnbogadóttir Arge, Arnborg Lervig, Heidi Sevdal, Ásla Johannesen, Olga Kristina Hansen, Ansy Sevdal, Margunn Lindholm og Rebekka Eschen Danielsen.
Eykaleikarar: Jóna Nicolajsen, Eyðvør Klakstein, Rannvá Biskopstø Andreasen, Milja Reinert Simonsen, Katrin Akursmørk, Sara Samson Lamhauge og Jacoba Langgaard.
Dysturin kann síggjast her, umvegis youtube rásina hjá kekkiska fótbóltssambandinum her.


text:
Eftirlýsing: Hvar eru politisku lyftini hjá Anniku Olsen og Kristinu Háfoss
Báðir politisku leiðararnir fyri samráðingarnar vilja ikki úttala seg til miðlarnir um hví semja ikki kann fáast við Føroya Pedagogfelag.
Politisku grundgevingarnar fyri hví limirnir hjá Pedagogfelagnum ikki skulu fáa líka løn fyri líka útbúgving eru ikki til.
Og tí tora tær ikki tosa við miðlarnar um tað.
Fíggjarmálaráðið og Kommunala Arbeiðsgevarafelagið sleingja um seg við grundgevingum um hvussu dýrt tað verður fyri samfelagið.
Veruleikin er bara tann, at talan er um eitt láglønt kvinnufak, sum einans krevur sín rætt at verða lyft upp á slætt.
Og talan er um ein brøkpartskostna – ella piparnøtur – av teimum risa íløgunum, sum gjørdar verða her á landi í hesum døgum.
Vísið kvinnumót og standið við tykkara politisku lyfti givin til Føroya størsta starvsbólk!


text:
Sjúrður Hildarson Hoydal 16.04.2018 (10:15)
Hesir døma FM-finalurnar
Nú er avgjørt hvørjir dómarar skulu døma finalurnar í hondbólti í vikuni:
Fyrra FM-finala mikudagin 18. apríl
Kvinnufinalan millum Kyndil og VÍF: Jákup Símun Simonsen og Gunnar Djurhuus
Mansfinalan millum Neistan og H71: Uni Wardum og Hannis Wardum
Seinna FM-finala leygardagin 21. apríl
Kvinnufinalan millum VÍF og Kyndil: Jógvan Skeel Nolsøe og Bárður Brimvík
Mansfinalan millum H71 og Neistan: Arnar Dam og Gert Hansen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vindeygu
Vit
kunna bjóða vindeygu og hurðar framleid úr træ (kjarnutræ), eik, lærk, mahogny,
komposit, aluminium og træ-alu-komposit.
Tað kann altíð viðmælast at vitja okkara framsýning á Skotarók 3, í Havn. Hetta so tygum síggja allar møguleikarnir ið eru. Sí bústað, kort og hvussu vit hava opið aðra staðni á hesari heimasíðu.
Vit hava, stutt sagt: "vindeygu, tær tørvar, fyri prís, tú ynskir! Nøgd, snið og stødd eftir tygara ynski, einki standard.
Skriv sum í stuttum sigur frá um rímingarleið/bjargingarop er viðheft. Set tykkum annars í samband við tykkara brunaumsjón.
Storm Vindeygað veitir 10 ára trygd!


text:
Vørn søkir eftir einum tøkningi til MRCC Tórshavn.
Starvið
Tøkningurin hevur ábyrgdina av tekniska útbúnaðinum á stovninum. Høvuðsuppgávurnar fevna m.a. um.
• viðlíkahald og rakstur av tekniska útbúnaðinum hjá Tórshavnradio
• viðlíkahald og rakstur av telduútbúnaði hjá MRCC Tórshavn
• viðlíkahald av veðurstøðunum hjá Vørn
• at røkja og menna góðskuskipanina
• vanligar umsitingarligar uppgávur
Almenn førleikakrøv
Umsøkjarar skulu hava tekniska útbúgving, t.d. elektroniktøkningur, radiotøkningur, verkfrøðingur ella líknandi. Góður telduførleiki og royndir innan samskiftistøkni er ein treyt fyri at røkja starvið. Kunnleiki og royndir innan sjóvinnu eru at rokna sum fyrimunir.
Umsøkjarar skulu hava góð samstarvsevni, evni at fyriskipa og duga at arbeiða sjálvstøðugt. Góð evni at samskifta bæði munnliga og skrivliga á føroyskum, donskum og enskum eru ein treyt.
Tann, ið settur verður, skal vera til reiðar at eftirútbúgva seg, eitt nú innan samskiftisskipanina, sum verður nýtt á stovninum.
Setanarviðurskifti
Talan er um tænastumannalíknandi starv og lønt í 31. lønarflokki sambært avtalu millum Tænastumannafelag Landsins og Fíggjarmálaráðið.
Starvsheitið er tøkningur, og tann, ið settur verður, hevur beinleiðis tilvísing til leiðaran á MRCC Tórshavn.
Setanarøkið fevnir um Fiskimálaráðið og stovnar undir tí umframt hini aðalráðini. Tænastustaðurin er Vørn, MRCC Tórshavn.
Umsóknir
Umsókn við avriti av prógvi, CV og møguligum viðmælum skulu sendast til
Vørn Yviri við Strond 3, Postboks 1238 110 Tórshavn ella til t-post: journal@vorn.fo
Umsóknir skulu vera Vørn í hendi í seinasta lagi 4. september 2017 kl. 12.00. Fleiri upplýsingar um starvið fáast við at venda sær til MRCC Tórshavn á tel. 351302 ella manager@vorn.fo
.


text:
Amerika viðurkent Jerusalem sum høvuðsstað Ísraels (1. partur)
Sætti desember 2017 gjørdist søguligi dagurin, tá ið Amerika, sum hitt fyrsta av heimsins londum, viðurkendi Jerusalem sum høvuðsstað Ísraels. Ein avgerð, ið bíðað hevur verið eftir. Síðani hava Kekkia og Guatemala fylgt Amerika eftir.
Tí gjørdist 6. desember ein gleðidagur fyri jødar í Ísrael og jødar kring allan heim. Sum ferðaleiðari í Ísrael seinastu 40 árini, fegnist eg eisini.
Ísrael varð lýst sum sjálvstøðugt ríki 14. mai 1948 í húsunum hjá borgmeistaranum í Tel Aviv, Meir Dizengoff. Tel Aviv var høvuðsstaður Ísraels fyribils. Men í 1980 samtykti ísraelska stjórnin at gera Jerusalem til høvuðsstað landsins. Av politiskum orsøkum, av ótta fyri arabisku londunum og oljuríkidømi teirra, hava heimsins lond – eisini eftir 1980 - havt sendistovur sínar í Tel Aviv og ikki í Jerusalem, høvuðsstaði Ísraels.
Hóast fleiri útlegdartíðir og sum Skriftin sigur: ”Jerusalem skal liggja niðurtraðkað av heidningunum, inntil tíð heidninganna er at enda”, so eru jødarnir tó komnir aftur til heimland teirra eftir útlegd. Hetta er sanniliga galdandi fyri heimkomu jødanna til Ísraels á okkara døgum, sum eitt profetorð so rámandi sigur: ”Hvørji eru hesi, ið koma flúgvandi sum skýggj sum dúvur til búr síni....fremst sigla tarsisskip, ið føra børn tíni higar úr fjarløgu”. (skýggj=flogfør)
Jødar, sum hesi seinastu 2000 árini hava verið spjaddir kring allan heim, hava hildið páskir til minnis um útferð fedra teirra úr Egyptalandi. Undir páskahaldinum á hvørjum ári hava jødarnir sagt: ”Næsta ár í Jerusalem”.Henda útsøgn ber okkum boð um innarliga longsulin, ið býr í brósti jødanna: At koma heimaftur til fedraland teirra, Ísrael.
Eingin onnur av heimsins tjóðum hevur nakrantíð havt Ísrael sum sítt heimland. Heldur ikki hevur nøkur onnur tjóð havt Jerusalem sum sín høvuðsstað – einans Ísrael.
Jerusalem er nevndur fleiri enn 700 ferðir í Bíbliuni, men Jerusalem er ongantíð nevndur í Koranini.
Undir fyrra heimsbardaga – í desember 1917 – varð Jerusalem hertikin av enska herinum og herleiðararanum Edmund Allenby. Tá høvði Turkaland haft ræði í har í 400 ár. Bretar høvdu valdið í Jerusalem og øllum landinum, til 14. mai 1948, tá ið ísraelski státurin varð stovnaður sum ein frælsur og sjálvstøðugur jødiskur státur.
Fyrstur at góðkenna nýstovnaða Ísrael, var Truman forseti í Amerika.
Í krígnum millum arabarar og Ísrael í 1947-1948 hertók kongaríkið Trans-Jordan valdið í Eystur-Jerusalem. Eystur-Jerusalem var eftir býtisætlanini hjá felag Sameindu Tjóða í 1947 kosin at verða altjóða øki, har øll skuldu ferðast frítt til tey heilagu støðini.
Summi siga, at arabarar áttu Eystur-Jerusalem áðrenn Ísrael tók hendan gamla býarpartin í 1967.
Hetta er ikki so.
Jerusalem varð hersettur av Jordan í 1948-1967, umframt onnur øki í Juda og Samaria.
Hóast bæði jødar og arabarar búðu í Jerusalem, so áttu hvørki jødar ella arabarar gamla Jerusalem.
Bretar høvdu ræðisrættin á Jerusalem og øllum landinum frá 1917 til á midnátt 14. mai 1948.
Í vápnaða stríðnum, sum tók seg upp millum arabarar og jødar í Palestina 1947-48, fór kongaríki Trans-Jordan, ið var eystanfyri ánna Jordan, í part við arabarum og tók Eystur-Jerusalem og landaøkið eystanfyri Jerusalem.
Árini 1948-1967 varð jødum noktað atgongd til Grátimúrin/Vesturmúrin, sum teir høvdu havt atgongd til frammanundan,
Eftir at Ísrael í 1967 varð álopið av kongaríkinum Jordan í byrjanini av seksdagakrígnum í juni 1967, tók Ísrael Eystur-Jerusalem og alt økið eystur til ánna Jordan, sama økið sum Jordan hevði hertikið 19 ár frammanundan. Soleiðis gjørdist Eystur-Jerusalem aftur ein partur av Ísrael saman við Vestur-Jerusalem.Tað var henda sameinda Jerusalem, sum Amerika góðkendi 6. desember sum høvuðstað Ísraels.
Skriftorð í tekstinum: Lukas 21,24 og Esaias 60,8-9.
Svenning av Lofti
lofti@olivant.fo


text:
Orð og lag: Karl Johan Wisløff
Týtt: Kajfinn Hammer
1. At eg varð frelstur er ein gáta,
tí eg í synd djúpt sokkin var;
men Jesus frelsti meg av náði,
frá synd og skomm eg loystur varð.
Niðurlag: Tað var av náði, ja, einans náði,
uppiborið ei tað var.
Tað var av náði, ja, einans náði,
at Jesus frelsu veitti mær.
2. Hann mínar syndir hevur strikað,
í sál mær givið djúpan frið.
Nú hjartað stillað, reinsað, nøktað
á náði Hans kann trúgva við.
3. Og syndi eg og snávi, falli
til Jesus tá eg vendi mær;
við krossins fót eg Hann ákalli,
tá hjartað fyrigeving fær.
4. Tá eg ein dag skal standa heima
og skoða Jesus sum Hann er;
tonk, Honum ævigt vera líkur,
Hann, sum meg frelsti, loysti her.


text:
Fá einans skikkaðar umsøkjarar!
Starvsportalurin hevur ein stóran fyrlgjaraskarða, og heilt serstakan framferðarhátt, fyri at finna rætta brúkaran.
Vit kunnu tí bjóðar skikkaðar umsøkjarar, verið tað Verkafólk, Navigatørar, Tøkningar, Fyristøðufók- ella annan ynsktan profil. Vit røkka kring alt landið og málrætta serliga føroyingar ið búgva í landinum, og eisini útisetar. Útlendsk arbeiðsmegi kann eisini veitast, tá tørvur er á hesum.
Hentar leinkjur: Facebook, Um felagið, Prísir, Samband
Tað ber eisini til at senda størv inn uttan at brúka Arbeiðsgevara skipanina, og tað er ókeypis at stovna vinnuprofil.
Search & Select í FO | úr 4.980,00 u.mvg
- Umsøknir koma inn frá Starvpsportalinum
- Grovfiltrering: Vit skilja óhóskandi profilar frá
- Tlf. samrøða til ‘pre-kvalifisering’ og útveljing
- Útvaldir profilar verða sendir arbeiðsgevara
- HR tænastur á tilboð: Vit hava tilknýttar HR-Ráðgevar
- Headhunting, samrøður, útvaldir profilar v.m.
Profile-Targeting (vanligar lýsingar)
- Starvið er lýst í rotatión á fleiri miðlum samstundis umframt starvsportal.fo
- Starvið verður lýst viðkomandi málbólkið og hóskandi profilum
- “Søk starvið” knøttur sum leinkjar til tykkara HR-Skipan
- ella mail við umsøkn og CV sendist tykkum á teldupost
- Ókeypis endulýsing, tá lýst verður 4 vikur.
* Vit eru samstarvsfelagir við: Facebook, LinkedIN, Google, Jobindex v.fl.


text:
Steinar Patursson
06.11.2016 - 19:57
Mentan > Tónleikur > Tónleikakappingar
Tað sigur Dánial Gomez Guðjonsson, sum í kvøld skal á pallin til finalukvøld í HM í karaoke í Vancouver, Kanada.
Dánial var millum 11 teir bestu framførararnar til bæði innleiðandi umførini, ið vóru í gjár og fyrradagin, og hann hevur sostatt fingið pláss í finalukvøldinum, ið verður í kvøld kl. 23.
Tíverri gjørdist Sofía Juel Rasmussen ov stutt, og tað gjørdist tí ikki til eitt finalupláss hjá henni.
Kvøldið í kvøld er annars skipað soleiðis, at fyrst verður eitt slag av hálvfinalu, har allir luttakararnir framføra ein sang í part. Síðani skulu finalistarnir finnast, ið so framføra ein sang í part, áðrenn vinnarin verður funnin.
Í kvøld hevur Dánial valt at framføra All I want hjá Kodaline, og vónirnar eru góðar.
- Eg havi nervar, har eru nógvir dugnaligir sangarar við hjá monnunum, men eg geri sum eg plagi, og so gongur tað nokk, sigur Dánial.
- Tað verður smíl og dansur og so fari eg at hugna mær. Góðan energi og smílandi sang! sigur hann.
Paula Danielsen var í fjør í finaluni hjá kvinnunum, har tað gjørdist til eitt 2. pláss. Møguliga fer Dánial at endurtaka føroyska bragdið - ella tað, ið betri er.
Finalan byrjar kl. 23 í kvøld, og kann síggjast beinleiðis her.
Sí eisini: Video: Dánial sang seg víðari í hálvfinaluna í karaoke


text:
Sunnukvøldið 12. aug. kl. 20.00 á R7, sum hoyrist um alt landið á FM.102 og FM.107 Møti úr Betesda í Klaksvík. Evni: "PAROLA" Bíbliuskeið í Italia/Spania, sum Regin Guttesen og Jógvan Júst Rasmussen skipa fyri. Sangur nr. 1021 “Eitt navn er yvir øllum øðrum nøvnum,” Bøn: Djóni Joensen. Um Parola: Victor Nielsen.
Teen-Street er altjóða Kristilig summarlega fyri tannáringar, sum stendur undir Missiónsfelagsskapinum OM. Føroyskur ungdómur, við leiðarum teirra, hava verið á hesum legum í mong ár, og áhugin fyri leguni er vaksandi millum føroyska ungdómin, ikki minst millum tey vaksnu, sum eru við í ferðalagnum og hava ymiskar arbeiðsuppgávur.


text:
Tony Bennett
Tony Bennett (3. august 1926; upprunaliga navn: Anthony Dominick Benedetto) er ein amerikanskur stórband/jazz-sangari. Í august mánaða 2006 fylti Tony Bennett 80 ár. Hann varð føddur í august 1926 í New York City. Upprunaliga leikpalsnavn hansara var italienska/amerikanska navnið Joe Bari, men sjónleikarin Bob Hope mælti honum til at brúka sítt egitð navn, í amerikanskum formi. Í áratíggju hevur hann verið ein tann best umtókti listarligi amerikanski sangarin í USA bæði millum áhoyrarar og starvsfelagar. Hann er sangarin við vakrastu útgávuni av "They Can´t Take That Away From Me" hjá George Gershwin, "In My Solitude" hjá Duke Ellington og "The Way You Look Tonight" hjá Jerome Kern.
Slóðir[rætta | rætta wikitekst]


text:
Føðsluatstøðingurin ger góðan, sunnan og leskiligan gerandismat. Føðsluatstøðingurin kann átaka sær allar arbeiðsuppgávur í køkinum.
Føðsluatstøðingurin hevur ábyrgdina av, at maturin er innbjóðandi, frálíkur og smakkar væl, samstundis við at góðskan livir upp til galdandi tilmælir. Føðsluatstøðingurin er vanur við at finna uppá, gera kostætlan, meta um og nýta uppskriftir, so máltíðin hevur høga góðsku.
Hvussu langa tíð tekur tað?
Útbúgvingin sum føðsluatstøðingur er ein yrkisútbúgving, har lærutíðin er 3 ár.
Skúlagongdin í lærutíðini er 20 grundvikur og 3 x 10 vikur á tekniskum skúla í Danmark.
Hvat lærir ein undir útbúgvingini?
Føðsluatstøðingurin fær verkligar førleikar innanfyri:
Arbeiðsøki og virksemi
Sum føðsluatstøðingur er títt arbeiðsøki køkurin á Landssjúkrahúsinum, har allur maturin verður framleiddur.
Høvuðsuppgáva okkara er at veita góðan mat til sjúklingar.
Vit gera somuleiðis mat til starvsfólk, sum fæst til keyps í kafeteria á Eirargarði.
Vit veita eisini mat til Kafeina í forhøllini, tað er t.d. grønmeti til salatborð, døgurði, skundverðar.
Harumframt veitir Køkurin eisini ymiskt leskiligt til innanhýsis móttøkur og fundarvirksemi.
Kunning um Køkin fæst við at klikka á leinkjuna Køkurin.
Les meira um útbúgvingina
Tú kanst lesa meira um útbúgvingina á føðsluatstøðingur, Yrkisdepilin og uddannelsesguiden.
Løn
Sí lønarsáttmála her.
Samband
Gudna á Rógvi Joensen, leiðandi økonoma
Tel. 304500 lokal 1260
T-postur: lsgudro@ls.fo


text:
Orð: Johann Heermann / Niels Christensen Arctander / Nikolai Frederik Severin Grundtvig
Lag: Genéve
Týtt: Steingrím Niclasen
Upprunaheiti: Jesu, deine tieffe Wunden
1. Jesus, tíni sár og pína
og tín deyði krossi á
mær til ugga fagurt skína,
tá ið neyðin liggur trá;
herja syndaríðir meg,
minna tey meg øll á teg,
hoyri, at tey á meg tala:
Ikki er við synd at spæla.
2. Tokar fram at heimsins trogi
syndaskerdi hugur mín,
krossin tá eg bjartan skoði,
hjartað vendir sær til tín;
gongur Sátan hart á meg,
eg sum skjøldur havi teg,
tíni suff, tín stríðsdag langa,
tá má hann av vali ganga.
3. Vil meg heimur at sær draga,
sýnir mær sítt skrúð og skart,
har hann hevur tað so lagað,
at tú ongan ormin sært;
stundar hugur heimin á,
síggi eg títt syrgna brá,
kann eg tá upp á teg hyggja,
loyniráð í ljósi liggja.
4. Móti øllum, mær er bági,
eru tíni sár mær góð;
tá eg meg í teimum tvái,
finnur sál mín frið og ró;
eigi eg mín lut í tær,
víkur hvør ein neyð frá mær,
tá ið tú til mín inn kemur,
gleðin góða verk sítt fremur.
5. Øll mín vón á kross tín stendur,
grøv tín hvíldarstaður mín,
deyðin varð í deyðan sendur,
tá tú doyði deyða tín;
grøtt mítt banasár tí er,
frið tað tínum børnum ber,
og við tær til lívs vit fara
inn í himmalljósið skæra.
6. Vellir tú bert mær í hjarta,
sæluheimsins kærleikslind,
óttist eg ei deyðan svarta,
síðsta ísakalda vind;
um eg skjóli meg hjá tær,
fíggindin meg ikki fær.
Mær kann deyðin einki gera,
tú til lívs vilt barn títt bera.


text:
Knút Háberg Eysturstein: Gott byrjanarstig
Royndi tónleikarin og tónlistafrøðingurin, Knút Háberg Eysturstein, heldur, at komandi Tónleikaútflutningsstovan er eitt gott bFyri haldarar
Við heilt frammi
Føroyski tónleikaútflutningurin er lutfalsliga líka stórur sum tann í Danmark, vísa tey hagtøl, sum eru til taksFyri haldarar
Tónleikaútflutningstova skal virka fyri útflutningi av føroyskum tónleiki
Í flestu av okkara grannalondum verður tónleikur sum vinna politiskt tikin í stórum álvara. Talan er um ein vinnu við nógvum akFyri haldarar
Læknabáturin Medicus og Jógvan í Skálum
Tað var vestmenningurin, Jógvan Hansen í Skálum, sum saman við monnum sínum smíðaði Tordenskjold, sum gjørdist læknabátur


text:
Síðan Útvarp Føroya og Sjónvarp Føroya vóru løgd saman í januar 2005, hava áneyðir verið á útbyggingum í Sortudíki, har samanlagdi stovnurin húsast í dag. Og nú verður so loksins farið undir at byggja út.
Fyrsta byggistig fevnir um ein framleiðslubygning og ein tøknibygning. Sáttmáli er gjørdur við Sp/f ÁTS í Kaldbak, sum skal gera arbeiðið, ið fer at kosta 8,4 mió. krónur. Sølan av bygningunum í M. A. Winthersgøtu, har sjónvarpið helt til, fíggjar byggingina.
Mánadagin verður skipað fyri hátíðarløtu í Sortudíki, har Bjørn Kalsø, landsstýrismaður í mentamálum, sigur nøkur orð og setir spakan í. Somuleiðis luttaka Mikal Viderø, leiðari á byggideildini hjá Landsverki, vegna byggiharran, og Rúni Heinesen, stýrisformaður, vegna Kringvarpið.
Eftir ætlan verður arbeiðið liðugt í august næsta ár.
Tórshavn, 7. november 2014
Mentamálaráðið / Landsverk


text:
Krígssavnið hevur fingið hópin av
virðismiklum søguligum skjølum frá "Sýslumanninum í Vestmanna".
Gunnar Dahl Olsen var sýslumaður í Vestmanna
í Seinna heimsbardaga. Sum tann skilamaður hann var, so skipaði hann
fyri, at søguligu skjølini vórðu varðveitt við góðum skili, soleiðis
at eftirtíðin kundi síggja tey og granska í teimum.
Abbadóttir Gunnar Dahl-Olsen, Ann-Mari
Dahl-Olsen, sum er skilagóð eins og abbin, hevur skipað so fyri, at
skjølini ikki fórust, men komu á rætta stað, sum er Krígssavnið, har
tey nú verða væl varðveitt í brandboks.
Væntandi verða onkur av skjølunum á síggja á
Krígssavninum, umframt at granskarar, søguskrivarar o. o. fáa
atgongd til tey.
Enn er ikki hugt ígjøgnum øll skjølini, men
t.d. eru nógvar umsóknir um loyvi at fara vestur í Vágar. Vágar vóru
roknaðar sum hernaðarøki, alt sum tað var undir krígnum.
Fastbúgvandi í Vágum fingu útflíggjað pass frá bretum. Øll onnur
máttu útvega sær ferðaloyvi, um tey ætlaðu sær vestur. Dømi eru um
ferð í sambandi við at hoyggja, sjúku, jarðarferðir, brúdleyp o.m.a.
Til dømis søkir ein kvinna í Vestmanna um
ferðaloyvi, tí at hon er biðin at halda hús hjá Kaptain Maxton í
Vatnsoyrum.
Tað var Maxton sum skipaði fyri at byggja
flogvøllin. Loyvi varð játtað kvinnuni; stórt YES stendur á.
Ein umsókn er frá Gunnari Dahl-Olsen sjálvum,
har hann skal vera semingsmaður í arbeiðstrætu millum tey trý
arbeiðsmannafeløgini í Vágum.
Krígssavnið er sera takksamt fyri henda fong
úr Vestmanna.


text:
Orð: Andreas Knøpken
Lag: Gamalt føroyskt sálmalag
Týtt: Jákup Dahl
1. Eg hug mín havi frá heiminum vent,
til tín sær sál mín lyftir;
tí, Guð, tín hond til tess er ment,
at einki ilt meg hittir!
Alt álit mítt eg seti á teg,
frá skomm og skaða varða meg,
frá øllum tí, meg vil granda!
2. Ei nakra tíð verður svikin tann,
ið leit seg til tína náði,
tí alvalds hond tín bjarga kann,
um stór er trongd og váði.
Men illa til skammar verða tey,
sum gloyma teg og í síni neyð
bert troysta á sítt egna.
3. O, lær meg, Harri, at ganga tín veg,
so eg av honum ei víki,
og lat tín sannleika leiða meg,
so komi eg í títt ríki!
Tú hjálp mín ert og uggi mín,
og altíð er mín lít til tín,
hvat mær so fyri verður.
4. O, Harri mín, Guð, eg alla tíð
til tín míni eygu vendi,
úr snerruni eg eri í,
mær bjarga við tíni hendi!
Lat synd mær aldri vinna á,
sum dregur meg tær burtur ífrá!
Goym meg í tíni náði!
5. Tú sál mína varða og styðja meg,
at eg ei fara skal illa!
Eg vón og álit seti á teg,
lat einki meg frá tær villa!
Í neyð og sorg ver tú mær hjá,
og lat meg ásjón tína sjá
nú og í øllum ævum!


text:
-
PÁLS HØLL á Facebook
-
Seinastu tíðindi
-
Leikaland í heystfrítíðuniÍ døgunum 18.-20. oktober verður LEIKALAND aftur í Páls Høll og Marghøllini í Vági. Í LEIKALANDI verða 8 stórar hoppiborgir og forðabreytir settar upp í
-
LeikalandForsølan til Leikalandið er byrja. Keyp atgongumerkið áðrenn 01.10.18 og spar pengar. Dagsbilett – 90kr. Vikuskiftis pass – 150kr Á hesu leinkju kann tú keypa atgongumerkir
-
Krabbameinsfelagið í Páls HøllTýsdagin 11.09.18 kl. 13.30 byrjar ókeypis rørslutiltak hjá Krabbameinsfelagnum Í Páls Høll aftur. Tiltakið er fyri øll, sum hava ella hava havt krabbamein og teirra
-
Leita


text:
Trupult at taka Kringvarpið seriøst
Í 5-6 mánaðir
hava kommunustýrislimir í Suðuroynni saman brúkt nógva tíð og orku uppá at
greina og lýsa støðuna í Suðuroynni, og harnæst arbeitt við menningarátøkum,
sum skulu ávirkað gongdina í Suðuroynni, skulu skapa menning og framburð.
Fyri okkum í
Suðuroynni er støðan á ongan hátt undirhald ella stuttlig.
Arbeiðsloysið og
manglandi fíggjarligt tilverugrundarlag kroystur framvegis fólk at flyta úr
Suðuroynni - eisini í 2018. Hetta samstundis sum Landið alt er í einum søguliga
stórum búskaparligum vakstrarrúsið! -Ja, hetta er uttan iva sera trupult at
skilja uttanfyri Suðuroynna !
Áratíggjur við
minkandi fólkatali hevur alsamt størri ávirkan á Suðuroynna. Ávirkan á m.a. dagstovnaøkinum
og á fólkaskúlar, sum minkað í hvørjum. Ávirkan á ítróttar- og frítíðarlív –
sum eru so kroyst, at tað hvørt ár er ein kampur fyri at yvirlivað, ein kampur fyri
at yvirhøvur at manna lið!
Manglandi støðugt
arbeiði førir við sær lítlar og ongar inntøkur hjá fólki og eisini vinnulív og
kommunur eru ávirkaðar. Hetta er partur av gerandisdegnum og veruleikanum í
Suðuroynni.
-Ein veruleiki,
sum kommunurnar hava tikið upp til viðgerðar í einari ásannan av, at tað er
alneyðugt at taka støðuna í allar størsta álvara. Kommunurnar hava skrivað álit
um støðuna og gjørt tilmælið um átøk, sum skulu skapa menning og framburð.
Nú almenna
Kringvarpið í høvuðstíðindasendingini í sjónvarpinum, Dagur & Vika, skuldi
taka upp álitið Suðuroyggin og framtíðin
– menningarátøk 2018, so var tónin longu lagdur, tá satiru ólavsøku-lagið
hjá Pipar & Salt “...Suðuroy tú mundi doyð.” byrjaði innslagið.
Vit vóru fleiri
sum sóu fram til at Kringvarpið fór undir eina seriøsa tilgongd til evnið, har grundarlagið
var seriøsur journalistikkur og ein seriøs viðgerð av álitinum og av
tilmælunum, sum eru í álitinum. -Eina viðgerð av hvørja ávirkan tilmælini kunnu
hava og hvørjir møguleikar eru fyri at skapa menning við slíkum átøkum.
-Ja, møguleikarnar
fyri spennandi, upplýsandi og greinandi vinklum eru og vóru nógvir...!
Men vinkulin hjá
almenna Kringvarpinum var látursgerð, meðan Pipar & Salt spældi undir – við
krúlluni, hví kommunurnar í Suðuroynni ikki leggja saman.
Dagur & Vika
fekk sítt 4 minutturs innslag – “...og nú eru tey so glað”, sum Pipar & Salt
sungu at enda í innslagnum.
Eftir stendur, at
hjá okkum í Suðuroynni er tað er sera trupult at taka Kringvarp Føroya seriøst!
Dennis Holm


text:
Orð: Zacharias Zachariassen
Lag: Jákup Zachariassen
1. Hjartans ynski, kæri frændi,
hjartans bøn mín er til Gud,
at tú frelstur verða skalt í dag,
ognast henda sæla lut.
Niðurlag: Ikki ein, ið lítur á hann,
skal til skammar verða, nei!
Tí hvør og ein, ið kallar á hann,
í allar ævir glatast ei!
2. Um við munninum tú játtar
Jesus sum tín Frelsara,
um í hjartanum tú trýrt á hann,
eiga skalt tú frelsuna.
3. Gud er góður, Gud er mentur,
ja, nóg ríkur fyri teg.
Tær hann lovar lív og rættvísi,
kraft at liva fyri seg.


text:
Grandma’s Basement eru til reiðar at spæla á ársins Summar Festivali
Teir syngja um at renna nakin, um at lúra og um ongantíð at fáa nokk. Teir megna við sínum
festligu framførslum at fáa lív í áhoyrarafjøldina, og nú eru teir farnir at fyrireika seg til at fáa
futt í stóra tjaldið á Summar Festivalinum í august.
Grandma’s Basement byrjaði sum ein kjallarabólkur, har vinmenn hugnaðu sær við at spæla
tónleik. Men ambitiónirnar vuksu, teir fóru at spæla inn og geva út, vunnu Planet Awards,
hittaðu við fleiri sangum og hava havt framúr góðar framførslur á Summar Festivalinum.
Og væl umtókti rockbólkurin úr Klaksvík er til reiðar at taka enn eitt tørn á Summar
Festivalinum, og teir verða millum bólkarnar, sum spæla í stóra tjaldinum á ársins festivali.


text:
Talið av fulltíðararbeiðsleysum í januar var 1.487, so stórt hevur tað ikki verið síðan á vári í 1998. Í 1998 minkaði arbeiðsloysið, nú er tað vaksandi.Arbeiðsloysið var 5,6 prosent í januar, tað er ein vøkstur uppá 3,3 prosentstig seinastu 12 mánaðirnar.
Sørsta arbeiðsloysið í januar, 8,7 prosent, var í Suðuroya sýslu. Minsta arbeiðsloysið, 4,7 prosent, var í Vága sýslu. Arbeiðsloysið í Norðoyggjum, Sandoyar og Suðuroyar sýslu liggur omanfyri miðal fyri landið, ið var 5,6 prosent.
Verður hugt at arbeiðsloysisprosentinum millum aldursbólkar, er tað størst millum fólk ið eru yngri enn 35 ár og millum teirra ið eru eldri enn 54 ár.
Fleiri arbeiðsloysistøl eru at finna í hagtalsgrunninum


text:
Trygd
REGLUGERÐ & TRYGD fyri tína trygd
Tað eru altíð lívbjargarar til staðar, tá almenn svimjing er í Páls Høll. Lívbjargarar gera alt fyri at fyribyrgja at vanlukkur henda. Men minst til vandin er har framvegis og tú hevur eisini ábyrgd fyri egnari trygd.
Svim tí ongantíð einsamallur.
Børn, sum ikki duga at svimja, skulu í minsta lagi brúka armringar og belti – og harumframt verða undir støðugum uppsýni av einum vaksnum.
Send ongantíð tíni børn ella onnur, sum ikki duga væl at svimja, einsamøll í svimjihøllina.
Tú hevur ábyrgdina av tínum børnum, lat tey ikki verða uttan uppsýn, tá tey eru í svimjihøllini.
Legg ikki ábyrgdina á onnur, heldur ikki eldri systkin.
Børn undir 8 ár hava bert atgongd saman við vaksnum (undantikið tá barna-svimjing er).
Tú svimur við egnari ábyrgd, og merkir hetta, at tú hevur ábyrgdina fyri tínari egnari trygd.
Svim ikki tá tú hevur drukkið alkohol.
Ikki kappast um hvussu longi tú megnar at halda høvdið undir vatninum.
Kanna vatndýpi áðrenn tú kavar.
Ikki trýsta onnur niður í vatnið.
Ikki skumpa onnur út í vatnið.
Epileptikarar og svimjandi við ringum hjarta, skulu verða undir støðugum uppsýni av einum hjálpara.
Páls Høll tekur onga ábyrgd av virðislutum o.ø. hjá vitjandi.
Boð frá starvsfólkunum skulu fylgast.
At enda: Lær teg at svimja 🙂


text:
Tað man vera fáur politikkari, ið hevur verið meira í andglettinum seinasta árið enn Høgni Hoydal. Landsstýrismaðurin er nøgdur við samgongustevið og trýr uppá, at samstarvið fer virka væl næsta árið.
Tað er leygardagur, 30. desember, og tey flestu munnu vera heima og gera klárt til gamlaárskvøld. Býurin er eisini heilt tómur, tá ið eg fari oman ígjøgnum býin, ávegis út í fiskimálaráðið. Men í fiskimálaráðnum sita aðalstjórin og landsstýrismaðurin á skrivstovuni og arbeiða. Kvøldið fyri hava embætisfólk gjørt tær síðstu kunngerðirnar, sum skulu verða klárar um árskiftið.
– Eg vænti, at makrelkunngerðin veður klár beint eftir nýggjár, men hinar eru allar klárar, sigur Høgni Hoydal, tá ið eg spyrji hann, hvussu líður við arbeiðinum.
Høgni Hoydal er ímillum royndastu politikkararnar í Føroyum. Hann hevur verið formaður í Tjóðveldisflokkinum síðan 2000, eftir at hann varð valdur á ting fyrstu ferð í 1998. Fyrstu árini í politisku yrkisleiðini vóru merkt av, at fyrsta fullveldissamgongan nakrantíð sat við valdið. Tað eyðnaðist sum kunnugt ikki at stovna fullveldi Føroyar um árskiftið, og formaður Tjóðveldis situr nú sum fiskimálaráðharri. Men Høgni Hoydal leggur doyðin á, at málið enn er hitt sama.
– Alt, sum vit gera, gera vit sjálvandi við teimum sjálvstøðugu Føroyum fyri eyga, sigur Høgni Hoydal, sum leggur dent á, at hóast fullveldi ikki er orðað í samgonguskjalinum, verða Føroyar meira sjálvstøðugar við arbeiðinum hjá samgonguni.
Tað, sum vit roknaðu við
Samgongan hevur sett sær fyri at fremja fleiri stórmál í hesum samgonguskeiði. Umframt at skattalætti varð framdur í fyrstu tingsetuni, hevur samgongan arbeitt við pensjónsnýskipan, nýskipan av sjúkrahúsinum og ikki minst fiskivinnunýskipan, sum varð samtykt síðst í farna mánaða.
Tað var nógvur rumbul um fiskivinnunýskipanina, og tað var stórur munur á upprunaligu ætlaninum hjá samgonguni og endaliga úrslitinum. Men landsstýrismaðurin heldur, at aðalmálini hjá samgonguni eru framd við nýskipanini, sum er ein tann týdningarmesta nakrantíð.
– Fiskivinnunýskipanin er gjørd fyri framtíðina hjá føroysku tjóðini. Tað er tí, hon er so týdningarmikil, sigur landsstýrismaðurin.
– Føroyska tjóðin er tann tjóðin í heiminum, sum hevur ábyrgd og ræði a tí størsta livandi tilfeingi í heiminum ímun til íbúgvaratalið, sigur Høgni Hoydal.
Tað kemst ikki uttanum, at atfinningarnar hava verið øgiligar ímóti nýskipanini frá ávísum pørtum av samfelagnum. Andstøðan hevur lagt landsstýrismannin undir at arbeiða ímóti verandi aktørum í vinnuni, men Høgni Hoydal afturvísir treytaleyst, at talan hevur verið um at arbeiða ímóti nøkrum.
– Endamálið við nýskipanini er at vera fyri nøkrum. At vera fyri burðardyggari veiðu. At vera fyri mest møguligari virðisøking. At vera fyri at fiskiríkidømið er á føroyskum hondum og verður virkað í Føroyum, og at enda snýr tað seg um, at komandi ættarlið eisini skulu hava rímiliga javnbjóðis møguleikar at bjóða seg fram til at arbeiða við tilfeinginum, sigur Høgni Hoydal, sum skundar sær at leggja afturat, at skipanin, sum varð samtykt, ikki eftirlíkar øllum krøvunum.
– Man má síggja fiskivinnunýskipanina sum eina byrjan. Hon skal betrast allatíð eftir teimum høvuðsendamálum, sum vit hava sett okkum. Høvuðsendamálið er jú eisini, og eg haldi ikki, at tað er høgt sett, at vit tey næstu tíggju árini kunnu tvífalda virðið á okkara fiskiríkidømi. Tað verður serliga gjørt við, at skipanin leggur upp til, at fiskivinnan ikki bara skal snúgva seg um at økja føroysku heildakvotuna, men at vinnan verður eggjað til at fáa mest burtur úr hvørjum kilo av fiski, sigur Høgni Hoydal.
Høgni Hoydal leggur annars dent á, at eitt mark er sett fyri, hvat núverandi aktørar eiga, soleiðis at vinnan ikki verður privatiserað. Tað hevur við sær, at um føroyska heildarkvotan hækkar, verður nýggja virðið bjóðað út, soleiðis at øll hava atgongd at bjóða seg fram. Verandi aktørar skulu eisini gjalda tilfeingisgjald av yvirnatúrliga vinninginum, soleiðis at føroyska fólkið fær sín part av virðinum, greiðir Høgni Hoydal frá.
Errin av arbeiðinum hjá flokkinum
Hóast nógvur rumbul hevur verið kring fiskivinnunýskipanina, hevur tað mest verið orsakað av, at innanhýsis ósemja hevur verið í Javnaðarflokkinum. Tað hevur virkað sum, at tey í Tjóðveldi hava verið samd um høvuðstættirnar í nýskipanini, og at tingmanningin hevur staðið saman.
– Lat meg fyrst siga, at eg eri ómetaliga fegin um tað samstarvið, vit hava havt í samgonguni, hóast tað hevur verið turbulent. Eg haldi, at samstarvið hevur gingið væl í landsstýrinum hóast ávísar avbjóðingar hava verið, sigur Høgni Hoydal.
Formaðurin í Tjóðveldi er eisini fegin um arbeiðið, sum hansara flokkur hevur gjørt.
– Men eg eri eisini veruliga fegin av øllum tí arbeiði, sum tingfólkini í flokkinum og onnur fólk, sum eru tengd at flokkinum, hava gjørt. Tað hevur verið eitt ómetaligt trýst á tjóðveldisfólk kring landið, men eg haldi, at tilgondin hevur prógvað, at tjóðveldisfólk eru hugsjónarfólk, sum veruliga standa við sítt, sigur Høgni Hoydal.
Formaðurin í flokkinum hevur verið díktur undir í arbeiði í landsstýrinum, og hann heldur sjálvur, at hann hevur forsømt flokksarbeiðið nakað, tí so nógv hevur verið at gera. Tí hevur hann sett sær eitt nýggjárslyfti.
– Eg havi so ringa samvitsku av, at eg havi havt so lítið samband við tey, sum veruliga hava nakað at siga í politikki. Eg havi í ov stóran mun mist sambandið við stuðlarnar hjá flokkunum, valevnini sum vóru, lokalfeløgini og aðalstjórnina. Eitt nýggjárslyfti er tí at fáa betri samband við øll tey aftur, sigur Høgni Hoydal, sum eisini ætlar sær á Facebook aftur í 2018.
– Eg steðgaði við at brúka Facebook, tá ið samgongan varð gjørd orsakað av øllum arbeiðinum, sum vit skuldu gera. Eg man hava fleiri túsund ósvarað boð, men hóast tað ikki verður beinavegin, fari eg aftur á sosiala miðilin í 2018, sigur Høgni Hoydal.
Trýr upp á samgonguna
– Hetta er tann samgongan, sum hevur reypað minst, men avrikað mest, sigur Høgni Hoydal, sum viðgongur, tað ikki er myndin, sum stendur eftir í almenninginum, tí arbeiðið hevur verið so rokaligt.
– Avrikslistin er longu stórur. Vit hava gjørt nakað fyri tey lægstløntu við skattalættanum, eins og vit lovaðu. Vit hava gjørt eina sjúkrahússkipan, pensjónsnýskipanin er á gáttini og familjuískoytið er hækkað, sigur landsstýrismaðurin, sum remsar onnur mál so sum fiskivinnunýskipanina og havrannsóknarskipið upp, áðrenn hann vísir á, at stjórnarskipanin er næsta stórmálið.
Tað eru fleiri nýskipaninir, sum samgongan hevur sett sær fyri at røkka, og tá tað hevur verið rokaligt í samgonguni higartil, er nærliggjandi at hugsa, at samstarvið frameftir eisini verður rokaligt. Men Høgni Hoydal trýr uppá, at samgongan kemur á mál við øllum sínum arbeiði.
– Eg havi avbera góðar vónir um, at vit megna at fremja tey síðstu málini, sum samgongan hevur sett sær fyri. Eg haldi, at vit hava prógvað, at vit megna at fremja okkara mál hóast mótgang, hóast vit ikki er komin heilt á mál við øllum, sigur Høgni Hoydal. Hann leggur dent á, at alt, ið er framt, hevur verið gjørt í semju millum flokkarnar.
– Høvuðsendamálini mugu verða hildin. Um tú siglir um høv, er tað ikki avgerandi, um tú liggur bakk eina løtu. Tað er hinvegin týdningarmikið, at tú ikki missir málið úr eygsjón. Tað er ikki fyrr enn tú fert at sigla øvugtan veg, at tú hevur ein trupulleika, sigur Høgni Hoydal og sipar til, at samgongan enn hevur um endan, hóast nakað hevur verðið slakað í ávísum málum.
– Fyri okkum í Tjóðveldi er tað týdningarmikið, at høvuðsendamálið um einar sjálvstøguðar Føroyar ikki fer í eygsjón, sigur Høgni Hoydal at enda.


text:
Flokslærari: Eyðstein Ó. Poulsen Tlf.nr. 217014
Føroyskt og kristni: Eyðstein Ó. Poulsen
Støddfrøði og Søga: Emil Jacobsen
Danskt og Enskt: Ragnhild Ellingsgaard
Náttúru og tøkni: Karl Jóhan Thomsen
Ítróttur: Tummas, Assa, Hanna, Berit, Unnur og Eyðstein
Handaverk og list:
Zacharias Hammer - Handaverk og List (køk)
Gunvá Dragaberg - Handaverk og List (smíð og hugaítrótt)
Margretha Hansen - Handaverk og List (evning)
Katja Kjartansdóttir - Handaverk og List (hondarbeiði og telda)
Heini Ziska Dahl - Handaverk og List (telda)
Teir næmingar, ið ynskja at halda barnablaðið Strok kunnu tekna seg sum haldara á heimasíðuni Strok.fo
Felags foreldrafundur verður hóskvøldið 20. sept. kl. 19.00.
Vit møtast í gomlu fimleikahøll á Ziskatrøð til eitt felags upplegg og síðani verður farið út í flokkarnar. Fundurin verður millum 1 - 1 1/2 tíma.
Møtið fjølment!
Í føroyskum hava børnini gjørt sína egnu ”faldibók”, sum tey skulu skriva í til fríggjadagin 08..september. ”Faldibókin” liggur í einum plastlumma í taskuni.
Evni er: Summarið 2017. Veljið sjálvi hvat tit fara at siga frá. Tað kann vera ein dagur, ein vika, osv. Tú hevur frítt spæl.
Her er ein leinkja, ið vísir onkur hugskot, hvat tey kunnu skriva í og prýða faldibókina við:
Hugskotini eru á facebook. "Foldebøger i undervisningen"
Minnist til at hyggja í penalarhúsið um alt er í.
Vinarliga lesið hesar meginreglur saman við børnum tykkara
Meginreglur fyri telefonnýtslu á Skúlatrøð
Endamál:
· At telefonir ikki órógva undirvísingina
· At telefonir ikki gera, at næmingarnir gerast kropsliga óvirknir í fríkorterunum
· At næmingarnir eru meira saman sosialt í fríkorterunum
· At áseta, í hvønn mun telefonin kann verða eitt amboð í undirvísingini
· At tálma happing á netinum
Hesar reglur eru galdandi viðvíkjandi telefonnýtslu:
1.-7. flokkur:
· Um næmingur hevur telefon við í skúla, skal hon verða beind burtur og ikki órógva í tíma og fríkorteri
· Um næmingur skal nýta telefonina, skal hetta fyrst avtalast við starvsfólk skúlans
8.-10. flokkur:
· Um næmingur hevur telefon við í skúla, skal hon verða beind burtur og ikki órógva í tímunum
· Um næmingur skal nýta telefonina í tímunum, skal hetta verða eftir avtalu við starvsfólk skúlans
· Tá ið næmingar eru á øki, har 1. – 7. fl. vanliga heldur til, eru reglurnar fyri 1. - 7. fl. galdandi
Atgerðir:
· Um reglurnar ikki verða hildnar, verður telefonin tikin og løgd á skrivstovuna, har foreldur/verji skulu heinta hana
Hesar meginreglur eru samtyktar á fundi í skúlastýrinum tann 06.06.17
Tit mugu endiliga ringja til mín, um okkurt er, sum tit ivast í.
Vinarliga
Anja, 217848


text:
Orð: Jákup Olsen
1. Harrin, vár verja, vár hjálp og í trongdum ein styrki!
Navn hans tí rættvísa er her í stríðnum eitt virki;
Harrin er nær,
Harrin jú stendur við tær –
ljósni tí dagurin myrki!
2. Harrin er við tær, sum skuggi tín hjá tær hann stendur;
Harrin, ið varðar teg, vigar alt tað, sum teg hendir;
alt, sum her tær
møtir, hans eyga jú sær,
alt tær til besta hann vendir.
3. Hjálp tín, mítt hjarta, tær Harrin, tín Faðir vil vera,
ævigi armurin uppi hans fólki skal bera;
fótur tín ei
snáva skal á síni leið,
einki tær skaða skal gera.
4. Harrin vil varða teg bæði á nátt og á degi,
skuggi í hita hann er tær og gevur tær megi;
dúrar hann ei,
Ísraels vaktari, nei!
Veri tí hjarta títt fegið!
5. Lyft upp, mítt hjarta, títt eyga til Harran, tín Faðir,
upp, upp um fjøllini! Alt, ið tær forðar og bagir,
lætna vil tá,
byrðin, ið hvílir tær á,
alt, ið teg nívir og ræðir.
6. Inngangur tín skal av Harranum varðaður verða,
einki í útgangi heldur tær skaða skal gera;
vald hans og makt,
so sum hans orð hevur sagt,
sál tíni verja skal vera.


text:
Tjóðveldið roynir sum altíð at flyta fokus frá veruleikanum
Hettar valstríðið hjá tjóðveldinum hevur gingið út uppá at traðka Fólkaflokkin og Sambandsflokkin niður, sjálvt um hesir hava sitið í minniluta í 8 ár. Slíkur ódámligur atburður hoyrir ongastaðni heima, og vit vilja ikki niður á slíkt lágt støði.
Aftur og aftur hoyra vit, at roynt verður at knýta okkum uppí landspolitikk, sjálvt um ongin av okkum er í landspolitikki. Roynt verður at tekna ein mynd av Fólkaflokksfólki og Sambandsfólki sum reindyrkaðar bandittar.
Sjálvir hava teir bert spælt aðru violin í 8 ár saman við Heðini, og latið seg í lántar fjarðar.
Eg vóni, at veljarin gjøgnumskoðar hetta sera ódámliga rákið, og ikki hoppar uppá hettar.
Her er ein innilig áheitan til allar borgarar í komununi at brúka sín sunna fornuft og velja ein sterkan lista A inn í Býráðið.
Annars vil eg ynskja øllum mínum starvsfelagnum í býráðnum eitt gott val.
Sjúrður Olsen, býráðslimur


text:
Sambýlið á Blikagøtu
Sambýlið á Blikagøtu er partur av eind 2 í Trivnaðardeplinum.
Sambýlid heldur til á Blikagøtu í Runavík. Á sambýlinum búgva 12 borgarar við menningartarni, rørslu- ella fjølbreki. Borgararnir hava hvør sína íbúð. Harumframt hava teir atgongd til felags køk og stovu.
Í arbeiðinum á sambýlinum verður dentur lagdur á at skapa eitt trygt, viðurkennandi og mennandi umhvørvi, og við støði tí einstaka borgaranum at menna førleikarnar hjá viðkomandi. Borgararnir hava sjálvir ábyrgd av húsliga arbeiðinum at vaska klæðir, keypa inn, gera døgurða og gera reint í íbúðini.
Gerandisdagar eru borgararnir til arbeiðis í fyritøku, í virknis- ella verkstaðstilboði ella á dagtilboðnum á Mýrisóljuni.
Í frítíðini taka borgararnir lut í ymiskum virksemi í føroyska samfelagnum sum t.d. í kvøldskúla, í frítíðarklubba og til ymiskan ítrótt.
Sambýlið á Blikagøtu 75
Blikagøta 75
620 Runavík
Tlf. 297398/297399
Dagført tann 05-04-2018


text:
Tosa verður um Emanuel Minos sum andaist fyri nøkrum døgum síðani. Síðani er Hjørdis Háberg Petersen gestur og tosa verður um Religión og Relatión. Hon tosar um hvussu munurin er á, at vit eru fríð í Honum. At vit nýtast ikki at stríðast fyri at gera okkum fortjent til Hansara kærleika, tí Jesus gjørdi alt. Onkuntíð blívur tað religiøst og nógvar rammir uttan at vit vilja tað – meinigin er góð nokk, men tá er einki frælsi. Tað er umráðandi at vit hava eina relatión við Harran Jesus og ikki religión. Eitt persónligt forhold og hava Hann við í øllum. Tá gerst forholdið persónligt og ikki só fremmant.
Vertur: Teresa Damgaard-Jarnfoss
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Fyrst ger ein kommuna eina skipan at bíleggja tíð hjá lækna, og síðan menna aðrar kommunur líknandi skipanir, heldur enn at samstarva. Og so koma ógvuslig krøv omaná, sum smáu almennu KT-deildirnar ongan livandi kjans hava at skilja til fulnar – krøvini bara vaksa dag um dag
– Eg skilji ikki, at almennu myndugleikarnir ikki megna at samstarva um størri KT-skipanir, men heldur hvør í sínum lagi eftirapa hvørjumøðrum. Tað eru pengar beinleiðis út gjøgnum vindeygað, sigur Torben Nielsen, KT-serfr&os


text:
Áhugvert og avdúkandi stjórasvar frá Bústøðum
Fríggjadagin hevði eg eina stutta viðmerking til aktuella kjakið um bústaðarneyðina í Føroyum, har boðskapur mín var, at almenna Bústaðir ger bústaðarneyðina verri við at skeikla marknaðin fyri leiguíbúðir. Kelda mín til, hvussu Bústaðir hugsar og drívir sítt virksemi, var teirra egna ársfrágreiðing, har stjórin beinleiðis avdúkar teirra dagsskrá.
Í dag hevur hesin sami stjóri, Andrass Róin so eitt bæði áhugavert og ikki sørt avdúkandi svar upp á mína viðmerking. Hann afturvísir í veruleikanum ikki mítt páhald, tvørturímóti gjøgnumgongur hann tríggjar grundgevingar fyri páhaldinum og váttar tær allar:
(1) Bústaðir fær sertreytir frá kommunum í keyp av lendi, men heldur Róin "at privatar verkætlanir kunnu fáa somu treytir, sum Bústaðir hevur kempað seg til". Gaman í, og tað vildi verið eitt avgjørt framstig, um allar kommunurnar bjóðaðu privatum somu treytir - tað er bara ikki so.
(2) Bústaðir forrentar ikki tey fyrstu 30% av kapitalinum fyrstu árini, váttar stjórin, men vísir hann síðani til, at sjálvt pensjónsfeløg hava líknandi skipanir í grannalondum okkara bara við øðrum prosentum - júst hetta síðsta er nokk so avgerðandi. Í míni tíð á Lív var eg og vitjaði stóru donsku pensjónsfeløgini og fekk neyvt innlit í júst hetta, og nei, har er onki av feløgunum, sum ikki fer eftir eini marknaðarforrenting av øllum kapitalinum í mun til váðan.
(3) Bústaðir tekur ikki eina marknaðarleigu fyri íbúðir teirra, men í staðin brúka tey kostprísin til útrokning av leiguni. Hetta er enn ein staðfesting av páhaldi mínum um, at Bústaðir skeikla marknaðin og minkar privata initiativið.
Síðani endar Andrass Róin greinina - har hann hevur váttað mítt páhald fleiri ferð - við at kalla meg frekan og pínligan. Takk fyri kaffið! Sum fakpersónur havi eg als onki ímóti at blíva skýrdur bæði frekur og pínligur, um viðkomandi hevði bara tað minsta sindri av grundgevingum fyri slíkum. Tað hevur hesin tó ikki - yvirhøvur ikki.
Men eg takki allíkavæl fyri skjótt aftursvar, tí nú eru politisku myndugleikarnir noyddir at viðgera leiklutin hjá Bústaðir við støði í teirra egnu avdúking av teirra sjálvsfatan. Bústaðir kundi fingið eina bundna uppgávu við at skaffa leigubústaðir til fólk við serligum tørvi, ella til aðrar leigarar, sum á annan hátt ikki kunnu fáa sín tørv nøktaðan á vanliga marknaðinum - so høvdu tey ikki skeikla marknaðin. Men soleiðis er ikki. Bústaðir kappast við privatu initiativini, og við teimum trimum grundgevingunum, sum stjórin í síni grein sjálvur vísir á, so er hetta ein púra ójøvn kapping og harvið í stríð við eigarapolitikk landsins.
Johnny í Grótinum,
búskaparfrøðingur


text:
Eydna Skaale byrjar í starvi á Kvinnu í dag, 1. juni 2015, og situr í blaðstjórasessinum inntil september í 2016.
Og hon gleðir seg.
– Eg vil, at Kvinna skal gerast hvassari og í størri mun seta dagsskránna í samfelagnum, sigur nýggi blaðstjórin.
Hon vísir á, at sum einasta føroyska kvinnublaðið skal Kvinna bæði upplýsa, undirhalda og geva íblástur, men hon heldur, at blaðið í størri mun skal skapa ringar í føroyska samfelagið og skapa kjak, sum flytir nakað.
– Eg haldi, at Siri Sørensen hevur gjørt eitt gott arbeiði, og at hon hevur flutt blaðið væl fram á leið. Tá Siri tók við, segði hon seg vilja grava djúpri og tryggja meiri lesistoff, og tað haldi eg hevur hepnast væl, so har vil eg halda á í sama spori, sigur Eydna.
Eydna Skaale er 33 ár og úr Havn. Hon og makin, Ragnar, eiga tvey børn, sum eru 9 og 1 ár.
Eydna varð útbúgvin kandidatur í retorikki frá lærda háskúlanum í Keypmannahavn í 2014. Hon hevur eisini verið gestalesandi á Fróðskaparsetrinum og á universidad Autónoma de Barcelona, har hon las ávikavist føroyskt og journalistikk og PR.
Seinastu 11 árini hevur Eydna havt eitt støðugt tilknýti til føroyska miðlaheimin, bæði innan avísir, magasin, radio, internet og sjónvarp.
Seinasta hálva árið hevur hon verið blaðstjóri á Vikuskiftinum hjá Sosialinum og verið við í Føroyaportalinum, sum í vár hevur verið at sæð í Kringvarpinum. Harumframt hevur hon egna ráðgevandi fyritøku, nevnd Retorika.
Fyrsta Kvinna, sum Eydna hevur ábyrgdina av, kemur út í september. Hon fer at hava tilsamans nýggju bløð undir hond, tá Siri fer í farloyvi 10. juli.


text:
Almenningurin sleppur eftir øllum at døma at síggja heimsins dýrasta málning, sum varð seldur fyri 2,8 milliardir krónur á uppboðssølu hjá Christie í New York í farna mánaði.
Sambært tíðindastovuni Ritzau hevur savnið Louvre AbuDhabi sent eitt tweet, har tað verður boðað frá, at Jesus-málningurin, sum Leonardo Da Vinci málaði fyri 500 árum síðani, verður at síggja á savninum um ikki so langa tíð.
Um talan er um eina serframsýning, har málningurin fer at hanga eina tíð, ella um hann skal hanga har fast, verður ikki sagt nakað um.
Keyparin av málninginum er ikki almennur, men New York Times sigur seg vita, at talan er um Bader bin Abdullah bin Mohammed bin Farhan al-Saudi, sum er prinsur í Saudi Arabia.


text:
Gestir eru Emmanuel Chendela og David Lukama, ættaðir úr Zambia. Siga frá uppvøkstri, familju sambondum við Føroyar og hvar teir eru í lívinum í dag. Tosa um jólini, hvat tey snúgva seg um, hvat Bíblian sigur, m.a. um einglarnar og hirðarnar á markini og hvussu boðskapurin ávirkar okkum í dag. Lisið verður úr Luk. 2, 10-20, tá Jesus varð føddur og Luk. 4, 18, tá Jesus lærir í Nazaret.
Vertur: Kristian á Lakjuni. Teknikari: Jógvan Dam Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”